**SVEUČILIŠTE U ZADRU**

***UNIVERSITAS STUDIORUM JADERTINA***

**S T A T U T**

**Sveučilišta u Zadru**

**Preambula**

Sveučilište u Zadru utemeljeno je kao pravni slijednik Filozofskoga fakulteta u Zadru osnovanog 1955. u okviru Sveučilišta u Zagrebu, koji je od 1974. do 2002. bio u sastavu Sveučilišta u Splitu. Isto tako, Sveučilište u Zadru baštinik je prvog sveučilišta na hrvatskom tlu – *Studium Generale Sancti Dominici Jaderae* osnovanog 14. lipnja 1396. u vrijeme kada je Zadar bio administrativno sjedište Hrvatskog kraljevstva. Od 1553. zadarsko sveučilište, s promijenjenim imenom *Universitas Jadertina*, postaje povlašteno sveučilište s pravom dodjeljivanja najviših akademskih naslova, uključujući doktorat znanosti. Ono je ukinuto početkom francuske uprave u Dalmaciji 1806., ali time kontinuitet visokog školstva u Zadru nije prekinut jer su francuske vlasti osnovale novo sveučilište – Centralno učilište u Zadru.

Ustrajnim radom i nastojanjem nastavnika i asistenata, administrativnog i tehničkog osoblja te studenata, u novim okolnostima slobodne i samostalne Hrvatske, pokrenut je i dovršen postupak za utemeljenje novoga sveučilišta. Odlukom Hrvatskoga sabora od 4. srpnja 2002. donesen je Zakon o osnivanju Sveučilišta u Zadru.

Osnivanjem prvoga u cijelosti pravno i financijski integriranog sveučilišta u Hrvatskoj, diversifikacijom znanstvenoga i nastavnog rada, osnivanjem novih sastavnica kojima je obogaćena humanistička i društvena jezgra, implementacijom Bolonjskog procesa i s postupnim iako nedovoljnim povećanim brojem zaposlenih potpuno se izmijenio tijek akademskih aktivnosti i organizacijske strukture Sveučilišta.

Novi obrazovni sadržaji u nastavi i istraživanju, uz one teoretske u velikoj mjeri i aplikativne namijenjene razvoju društva i gospodarstva, te proučavanju, vrednovanju i očuvanju bogate prirodne i kulturne baštine u okvirima i kontekstima Hrvatske, Sredozemlja i Europske Unije, afirmacija humanističkih vrijednosti kao i jedinstveni kontaktni geografski položaj na središnjem dijelu hrvatskog Jadrana znatno su povećali interes međunarodne akademske zajednice za suradnju sa Sveučilištem u Zadru. Dodamo li tome interes domaćih i stranih studenata, bogatu znanstvenu i izdavačku aktivnost, planiranje i provedbu brojnih domaćih i međunarodnih znanstvenih projekata te projekata transfera znanja i tehnologija, jačanje odnosa prema društveno-gospodarskoj zajednici i te zajednice prema Sveučilištu, Sveučilište u Zadru je danas dobro pozicionirano u europski prostor znanosti i visokog obrazovanja. To potvrđuje i uključivanje Sveučilišta u europsku sveučilišnu alijansu EU-CONEXUS koja okuplja sveučilišta iz devet država Europske Unije.

Ciljevi kojima Sveučilište u Zadru teži ostvariti svoju viziju i misiju postavljeni su u strateškim dokumentima (strategija razvoja i strategija znanstvenih istraživanja). Sveučilište u Zadru je moderno međunarodno sveučilište, visokoobrazovna institucija kreativnog stvaranja i transfera novih znanja i tehnologija, pokretač inovativnih promjena zasnovanih na potrebama društva te načelu jednakih mogućnosti, društveno odgovornog ponašanja i visokih etičkih standarda.

Uzimajući u obzir promjene više zakona i podzakonskih akata koji se odnose na sustav znanosti i visokog obrazovanja u Hrvatskoj, donošenje novog statuta Sveučilišta u Zadru pokazalo se neophodnim.

Na temelju članka 10., stavak 1. Zakona o osnivanju Sveučilišta u Zadru („Narodne novine” br. 83/02.), članka 11. i 12. u vezi s člankom 109. Zakona o visokom obrazovanju i znanstvenoj djelatnosti („Narodne novine” br. 119/22.) i članka 17. Statuta Sveučilišta u Zadru (siječanj 2023.), rektor Sveučilišta u Zadru utvrđuje pročišćeni tekst Statuta.

Pročišćeni tekst Statuta sastoji se od Statuta iz siječnja 2023. i Statutarne odluke od 19. prosinca 2023. u kojima je navedeno njihovo stupanje na snagu.

KLASA: 012-01/23-01/01

URBROJ: 2198-1-79-01-24-03

Zadar, 2. siječnja 2024.

Rektor:

prof. dr. sc. Josip Faričić

**STATUT**

**SVEUČILIŠTA U ZADRU**

**I. OPĆE ODREDBE**

*Predmet normiranja*

Članak 1.

(1) Ovim Statutom uređuje se ustrojstvo, djelatnost i poslovanje Sveučilišta u Zadru (u daljnjem tekstu: Sveučilište), ovlasti i način odlučivanja sveučilišnih tijela, način ustrojavanja i izvođenja studijskih programa, status nastavnika, suradnika i drugih zaposlenika, status studenata, financiranje i druga pitanja značajna za Sveučilište, u skladu sa Zakonom o visokom obrazovanju i znanstvenoj djelatnosti (u daljnjem tekstu: Zakon).

(2) Izrazi koji se koriste u ovom statutu, a imaju rodno značenje odnose se jednako na muški i ženski rod.

*Misija Sveučilišta*

Članak 2.

(1) Sveučilište u Zadru svoj temeljni zadatak izražava kroz postavljenu misiju: Sveučilište u Zadru je prostor za kreativni, inovativni i poduzetni rad i transfer novih znanja i tehnologija.

(2) Sveučilište svoju misiju obavlja u interakciji s društvenom i gospodarskom zajednicom, promičući kulturu rada u obrazovnoj, znanstvenoj i umjetničkoj djelatnosti koja se zasniva na načelima jednakih mogućnosti, društveno odgovornog ponašanja i visokih etičkih standarda.

*Zadaće*

Članak 3.

(1) Sveučilište je samostalna znanstveno-obrazovna ustanova koja povezivanjem znanstvenog istraživanja, umjetničkog stvaralaštva, studija i nastave razvija znanost i umjetnost, priprema studente za obavljanje profesionalnih djelatnosti i visokoobrazovnih kvalifikacija na temelju znanstvenih spoznaja i suvremenih metoda kao i umjetničkih vrijednosti, obrazuje znanstveni i umjetnički podmladak, sudjeluje u ostvarivanju društvenih interesa studenata te promiče međunarodnu, posebice europsku suradnju u visokom obrazovanju te znanstvenoj i umjetničkoj djelatnosti.

(2) Svoje zadaće Sveučilište ostvaruje u skladu s potrebama društvene i gospodarske zajednice u kojoj djeluje.

(3) Sveučilište funkcionalno i racionalno integrira rad svojih sastavnica, a svojim tijelima osigurava njihovo usklađeno djelovanje u skladu sa strateškim smjernicama i odlukama o akademskim pitanjima; jedinstveno i usklađeno djelovanje u financijskom poslovanju i pravnom prometu, investicijama, razvojnim planovima te u nastupu prema vanjskim partnerima u visokom obrazovanju i znanstvenim djelatnostima.

(4) Sveučilište osigurava unutarnju i vanjsku mobilnost studenata i nastavnika, racionalno korištenje ljudskih i materijalnih resursa, razvoj interdisciplinarnosti i multidisciplinarnosti te osiguravanje kvalitete kao i konkurentnosti nastavnoga, znanstvenoga, umjetničkog i stručnog rada. Sveučilište razvija integrirani informacijski i knjižnični sustav.

*Osnovna načela djelovanja*

Članak 4.

(1) Djelatnost visokog obrazovanja obavlja se kao javna služba.

(2) Visoko obrazovanje temelji se na:

1. europskoj humanističkoj i demokratskoj tradiciji te predanosti stvaranju Europskog prostora visokog obrazovanja,

2. otvorenosti sveučilišta prema javnosti, građanima i lokalnoj zajednici,

3. uzajamnosti i partnerstvu pripadnika akademske zajednice,

4. usmjerenosti na studente

5. nedjeljivosti i visokoj kvaliteti nastavnog rada i znanstvenog istraživanja odnosno umjetničkog stvaralaštva na sveučilištu

6. povezanosti obrazovanja i praktičnog rada u svrhu osposobljavanja za specifična stručna znanja, umijeća i sposobnosti

7. konceptu cjeloživotnog učenja

8. obvezi razvijanja društvene odgovornosti studenata i drugih članova akademske zajednice

9. interakciji s društvenom zajednicom.

(3) Znanstvena i umjetnička djelatnost temelji se na:

1. slobodi i autonomiji znanstvenog i umjetničkog stvaralaštva

2. otvorenoj znanosti

3. etičnosti znanstvenika, umjetnika i nastavnika

4. javnoj dostupnosti rezultata znanstvenih istraživanja i umjetničkog stvaralaštva

5. istraživanjima u svrhu inovacija i razvoja tehnologija u Europskom istraživačkom prostoru

6. povezanosti sa sustavom obrazovanja

7. međunarodnim mjerilima kvalitete

8. poticanju i prihvaćanju specifičnosti nacionalnih sadržaja

9. zaštiti intelektualnog vlasništva

10. društvenoj odgovornosti znanstvenika, umjetnika i nastavnika.

(4) Jamči se sloboda znanstvenog i umjetničkog stvaralaštva.

*Akademska zajednica, akademska samouprava i autonomija sveučilišta*

Članak 5.

(1) Akademsku zajednicu čine nastavnici, znanstvenici, suradnici, studenti i drugi sudionici u procesu visokog obrazovanja.

(2) Članovima akademske zajednice jamče se akademske slobode, koje posebno obuhvaćaju slobodu znanstvenog istraživanja i umjetničkog stvaralaštva, slobodu izražavanja, objavljivanja i poučavanja, slobodu izražavanja mišljenja o sustavu i ustanovi u kojima djeluju, pravo na međusobnu suradnju i udruživanje te pravo na izravno i neizravno participiranje u kolegijalnim tijelima upravljanja i stručnim tijelima ustanova u sustavu visokog obrazovanja, znanstvene i umjetničke djelatnosti.

(3) Članovi akademske zajednice u radu trebaju štititi znanstvenu istinu i istraživačku nepristranost, poštovati autorska prava te postupati odgovorno i angažirano u društvenoj zajednici u kojoj djeluju. Članovi akademske zajednice obvezni su poštovati etička načela pri znanstvenom istraživanju, umjetničkom stvaralaštvu i poučavanju te rezultate znanstvenog istraživanja učiniti dostupnim javnosti. Članovi akademske zajednice obvezni su svoje odnose temeljiti na međusobnom povjerenju te poštovanju dostojanstva svake osobe.

(4) Akademska samouprava obuhvaća:

1. utvrđivanje pravila studiranja i upisa studenata

2. predlaganje odnosno izbor čelnika te izbor nastavnika

3. upravljanje financijskim i drugim resursima, u skladu s načelom javne odgovornosti, Zakonom i drugim propisima.

(5) Autonomija Sveučilišta predstavlja institucionalni okvir čija je svrha zaštita akademskih prava i sloboda članova akademske zajednice te neovisnosti Sveučilišta od svakoga političkog pritiska i ekonomske moći.

(6) Autonomija sveučilišta obuhvaća:

1. osmišljavanje i donošenje vlastite vizije i misije

2. organizacijsko uređenje i unutarnje ustrojstvo

2. utvrđivanje i provedbu studija, znanstvenih istraživanja te drugih obrazovnih, umjetničkih i stručnih aktivnosti

3. odlučivanje o prihvaćanju projekata i međunarodnoj suradnji

4. financijsku autonomiju.

(7) Prostor Sveučilišta je nepovrediv. Nadležna državna tijela i tijela državne uprave na prostoru Sveučilišta mogu postupati samo uz suglasnost rektora ili na temelju odluke nadležnog suda ili u slučaju neposredne opasnosti za život i zdravlje ljudi ili imovinu veće vrijednosti.

(8) Državna tijela i tijela državne uprave ovlaštena obavljati inspekcijski nadzor mogu djelovati na prostoru Sveučilišta bez suglasnosti rektora, u skladu s propisima kojima se uređuje obavljanje inspekcijskog nadzora.

(9) Pretraga prostora Sveučilišta može se poduzeti bez nazočnosti rektora odnosno osobe koju on ovlasti, samo ako se bez opravdanog razloga nisu odazvali pravodobnom pozivu.

*Podredna primjena propisa*

Članak 6.

(1) Na pitanja ustroja i upravljanja ustanovama u sustavu visokog obrazovanja te znanstvene i umjetničke djelatnosti koja nisu drukčije uređena Zakonom primjenjuje se zakon kojim se uređuju ustanove.

(2) Postupak inicijalne akreditacije i reakreditacije ustanova iz Zakona te postupak inicijalne akreditacije i reakreditacije studija provodi se u skladu s propisima kojima se uređuje osiguravanje kvalitete u visokom obrazovanju i znanosti.

(3) Na postupak kojim se odlučuje o pravima i obvezama nastavnika, suradnika i studenata te na postupak koji vode matični odbori i matična povjerenstva primjenjuju se odredbe zakona kojima je uređen opći upravni postupak.

(4) Financijsko poslovanje Sveučilišta temelji se na odredbama zakona kojim se uređuje sustav državnog proračuna , zakona kojim se uređuje sustav visokog obrazovanja i znanstvene djelatnosti te podzakonskih propisa donesenih na temelju njih.

**II. OSNOVNE ODREDBE**

*Status Sveučilišta*

Članak 7.

(1) Ime Sveučilišta jest: **SVEUČILIŠTE U ZADRU**.

(2) Sjedište Sveučilišta je u **ZADRU, MIHOVILA PAVLINOVIĆA 1.**

(3) Sveučilište se koristi i imenom na engleskom jeziku **UNIVERSITY OF ZADAR**.

(4) Dan Sveučilišta je **25. OŽUJKA**.

(5) Sveučilište zastupa i predstavlja **REKTOR**.

(6) Temeljni opći akt je **STATUT.**

(7) Osnivač Sveučilišta je: **REPUBLIKA HRVATSKA**.

(8) Sveučilište je **PRAVNA OSOBA.**

(9) Sveučilište je ustrojeno kao javna ustanova i upisano u sudski registar ustanova kod Trgovačkog suda u Zadru te u Upisnik visokih učilišta koji vodi ministarstvo nadležno za visoko obrazovanje i znanost.

*Obilježja*

Članak 8.

(1) Sveučilište ima svoj grb, žig, pečate, logo i zastavu.

(2) Grb Sveučilišta okrugla je oblika. U njegovu središtu je crtež crkve nekadašnjeg liceja sv. Dimitrija s natpisom „Sveučilište u Zadru / Universitas studiorum Jadertina“ te godinama 1396. i 2002.

(3) Žig i pečat Sveučilišta sukladni su grbu Sveučilišta.

(4) Logo Sveučilišta je rozeta znanja, a logotip dodatno čine natpisi na hrvatskom, latinskom i engleskom jeziku.

(5) Zastava Sveučilišta modre je boje s otisnutim grbom Sveučilišta u Zadru u sredini.

(6) Svečana zastava Sveučilišta modre je i bijele boje, pri čemu je na licu modre boje zlatovezom otisnut uvećani grb Sveučilišta u Zadru, a na bijelom naličju otisnut je grb samostana Sv. Dominika (u kojem je bilo prvo zadarsko i hrvatsko sveučilište.)

(7) Žig i pečat s grbom Republike Hrvatske sadrže: ime i grb Republike Hrvatske te ime i sjedište Sveučilišta.

(8) Javne isprave što ih izdaje Sveučilište ovjeravaju se žigom ili pečatom koji, osim imena Sveučilišta, sadrže i natpis Republika Hrvatska te grb Republike Hrvatske.

*Korištenje obilježja*

Članak 9.

(1) Sastavnice Sveučilišta pored svojih obilježja imaju pravo i obvezu služiti se imenom, grbom, logom i zastavom Sveučilišta te ih u cijelosti ili djelomično unositi u svoja obilježja.

(2) U ostalim slučajevima uporabu imena, grba, loga i zastave odobrava rektor.

*Djelatnost Sveučilišta*

Članak 10.

Djelatnost Sveučilišta u Zadru, na razini odjeljka Nacionalne kvalifikacije djelatnosti, obuhvaća:

- znanstvenu djelatnost, odnosno istraživanje i razvoj

- ostale stručne, znanstvene i tehničke djelatnosti

- obrazovanje (visoko obrazovanje te ostalo obrazovanje i poučavanje što uključuje cjeloživotno obrazovanje i obrazovanje za stjecanje mikrokvalifikacija)

- kreativne, umjetničke i zabavne djelatnosti

- knjižnice, arhive, muzeje i ostale kulturne djelatnosti

- sportske djelatnosti te zabavne i rekreacijske djelatnosti

- pravne i računovodstvene djelatnosti

- izdavačke djelatnosti

- tiskanje i umnožavanje snimljenih zapisa

- proizvodnju filmova, video filmova i televizijskog programa, djelatnosti snimanja zvučnih zapisa i izdavanja glazbenih zapisa

- računalno programiranje, savjetovanje i djelatnosti povezane s njima

- informacijske uslužne djelatnosti

- uredske administrativne i pomoćne djelatnosti te ostale poslovne pomoćne djelatnosti

- biljnu i stočarsku proizvodnju, lovstvo i uslužne djelatnosti povezane s njima

- ribarstvo

- proizvodnju prehrambenih proizvoda

- proizvodnju pića

- trgovinu na malo, osim trgovine motornim vozilima i motociklima

- smještaj

- djelatnosti pripreme i usluživanja hrane i pića

- putničke agencije, organiziranje putovanja (turoperatori) i ostale rezervacijske usluge te djelatnosti povezane s njima

- druge djelatnosti koje služe obavljanju prethodnih djelatnosti, ako se one u manjem opsegu ili uobičajeno obavljaju za navedene djelatnosti.

*Imovina Sveučilišta*

Članak 11.

(1) Imovinu Sveučilišta čine nekretnine i pokretnine u vlasništvu Sveučilišta, sredstva za rad osigurana u državnom proračunu, sredstva stečena pružanjem usluga ili pribavljena od drugih, zakonom dopuštenih izvora.

(2) Sveučilište odgovara za obveze cijelom svojim imovinom.

(3) Republika Hrvatska solidarno i neograničeno odgovara za obveze Sveučilišta.

(4) Sveučilište ne može bez suglasnosti osnivača steći, opteretiti ili otuđiti nekretnine ili drugu imovinu, niti može ugovoriti drugi pravni posao ako vrijednost pojedinačnog ugovora iznosi više od 300. 000, 00 EUR.

**III.TIJELA SVEUČILIŠTA**

Članak 12.

(1) Sveučilištem upravljaju Senat i Rektor.

(2) Rad Sveučilišta nadzire Sveučilišno vijeće.

(3) Sveučilište ima Gospodarski savjet.

(4) U slučajevima predviđenim ovim statutom u donošenju odluka sudjeluju stručna područna vijeća Senata, kojima Senat delegira svoje ovlasti.

(5) Sveučilište, kao i navedena tijela mogu imati i druga stručna i savjetodavna tijela radi pomoći u obavljanju poslova iz svoje nadležnosti.

*Sastav Senata*

Članak 13.

(1) Senat je stručno tijelo Sveučilišta u Zadru.

(2) Mandat članova Senata traje četiri (4) godine.

(3) Senat se konstituira sukladno Statutu na način kojim se osigurava uravnotežena zastupljenost različitih područja znanosti i umjetnosti, te znanstveno-nastavnih sastavnica Sveučilišta tako da:

- svaka sastavnica Sveučilišta koja izvodi nastavu iz sveučilišnog i stručnog prijediplomskog, sveučilišnog diplomskog i/ili sveučilišnog integriranog prijediplomskog i diplomskog studija upisanog u odgovarajući upisnik studijskih programa bira 1 (jednog) člana iz redova nastavnika na znanstveno-nastavnom radnom mjestu;

- nastavnici na nastavnim radnim mjestima (predavači, viši predavači, predavači savjetnici, lektori, viši lektori i lektori savjetnici) biraju 1 (jednog) predstavnika;

- suradnici u nastavi (asistenti i viši asistenti) biraju 1 (jednog) predstavnika;

- zaposlenici izvan nastave (izvannastavno osoblje) biraju 1 (jednog) predstavnika;

(4) Studentski predstavnici koje biraju studenti u skladu sa zakonom kojim se uređuju studentske organizacije i Statutom Sveučilišta čine 10 % članova Senata od čega najviše 20 % čine studenti poslijediplomskih studija.

(5) Rektor je član Senata po položaju i predsjedava sjednicama Senata.

(6) Prorektori i predstavnik sindikata u djelatnosti znanosti i visokog obrazovanja sudjeluju u radu Senata, ali bez prava glasovanja. Prorektor ima pravo glasa kada po ovlaštenju rektora vodi sjednicu Senata.

(7) Voditelji sveučilišnih centara, ostalih ustrojbenih jedinica i pravnih osoba mogu sudjelovati u radu Senata, ali bez prava glasovanja.

(8) Kandidiranje i način izbora članova Senata propisan je *Pravilnikom o načinu izbora članova Senata.*

*Ovlasti Senata*

Članak 14.

(1) U okviru svoje nadležnosti, sukladno Zakonu i ovom Statutu, Senat ima sljedeće ovlasti:

1. donosi Statut i druge opće akte Sveučilišta,

2. provodi postupak izbora rektora i postupak njegova razrješenja,

3. na prijedlog rektora imenuje prorektore i provodi postupak njihova razrješenja,

4. donosi strategiju razvoja Sveučilišta

5. usvaja prijedlog programskog ugovora

6. donosi sveučilišni financijski plan (proračun Sveučilišta)

7. usvaja godišnje izvješće rektora o izvršenju financijskog plana

8. odlučuje o statusnim promjenama Sveučilišta

9. odlučuje o pitanjima nastavne, znanstvene, umjetničke i stručne djelatnosti Sveučilišta

10. utvrđuje studijske kapacitete i upisnu politiku, određuje upisne kvote

11. odlučuje o uvjetima studiranja i studentskom standardu

12. odlučuje o razvojnim i istraživačkim planovima

13. potvrđuje izbor pročelnika sveučilišnih odjela

14. daje suglasnost na statut druge pravne osobe čijom se osnovnom djelatnošću ostvaruje misija Sveučilišta te se zadovoljavaju potrebe studenata i Sveučilišta

15. odlučuje o osnivanju pravne osobe čijom se osnovnom djelatnošću ostvaruje misija Sveučilišta te se zadovoljavaju potrebe studenata i Sveučilišta

16. imenuje čelnike pravnih osoba čijom se osnovnom djelatnošću ostvaruje misija Sveučilišta te se zadovoljavaju potrebe studenata i Sveučilišta

17. donosi dodatne kriterije za izbor na znanstveno-nastavna, umjetničko-nastavna, nastavna, suradnička i stručna radna mjesta zaposlenika Sveučilišta

18. potvrđuje izbore na znanstveno-nastavna radna mjesta redovitih profesora i redovitih profesora u trajnom izboru

19. provodi postupak stjecanja doktorata znanosti, odnosno doktorata umjetnosti

20. dodjeljuje počasne doktorate

21. bira *professore emerituse* iz reda umirovljenih zaposlenika Sveučilišta

22. koordinira međunarodnu suradnju

23. odlučuje o izdavačkoj djelatnosti

24. odlučuje o studijskim programima

25. donosi odluku o raspisivanju natječaja za upis na sveučilišne prijediplomske, diplomske, integrirane prijediplomske i diplomske, stručne studije te na studije poslijediplomske razine.

26. donosi odluke o investicijskom održavanju, kapitalnim investicijama i nabavi opreme iznosa višeg od 150. 000, 00 EUR

27. obavlja druge poslove u skladu sa Statutom i drugim općim aktima Sveučilišta.

(2) Senat može ovlastiti sveučilišne sastavnice da svojim odlukama uređuju pojedina pitanja iz njegova djelokruga.

(3) Senat povjerava odgovarajućim tijelima:

- provođenje postupka izbora na znanstveno-nastavna, umjetničko-nastavna, suradnička i stručna radna mjesta,

- postupak stjecanja doktorata znanosti, odnosno doktorata umjetnosti.

*Način rada Senata*

Članak 15.

(1) Poslove iz svoga djelokruga Senat obavlja na sjednicama, a o radu na sjednici vodi se zapisnik.

(2) Sjednice Senata održavaju se kao redovite ili izvanredne.

(3) Redovite sjednice Senata održavaju se u pravilu jednom mjesečno, prema rasporedu koji Senat donosi na svojoj zadnjoj sjednici u tekućoj godini za sljedeću akademsku godinu.

(4) Sjednice se sazivaju i održavaju na način propisan Poslovnikom o radu Senata.

(5) Izvanredne sjednice održavaju se iznimno, izvan termina održavanja redovitih sjednica, kada treba donijeti odluke koje se ne mogu odgađati, odnosno koje ne mogu čekati termin održavanja redovite sjednice. Termin održavanja izvanredne sjednice određuje rektor. Izvanredne sjednice sazivaju se i održavaju u postupku kao i redovite sjednice s tim da se rok za sazivanje takvih sjednica i dostavu materijala skraćuje na najkasnije tri dana prije održavanja sjednice.

(6) Redovite i izvanredne sjednice Senata mogu se iznimno održati i elektroničkim putem kad je, zbog izvanrednih okolnosti, nadležno državno tijelo propisalo posebne uvjete rada ili su okolnosti takve da onemogućavaju fizičku nazočnost članova Senata na sjednici. U najavljenom terminu, sjednica se održava elektroničkim putem, a članovi Senata se putem video linka uključuju u raspravu i glasuju o pojedinim točkama. Na elektroničkim sjednicama ne mogu se donositi odluke za koje je propisano tajno glasovanje.

(7) Na sjednice Senata poziva se predstavnik reprezentativnih sindikata na Sveučilištu u djelatnosti znanosti i visokog obrazovanja koji sudjeluje u radu Senata bez prava glasa.

(8) Senat može pravovaljano raspravljati i odlučivati ako je na sjednici nazočno više od 1/2 (polovice) ukupnog broja članova Senata s pravom glasa.

(9) Senat donosi odluke natpolovičnom većinom glasova nazočnih članova Senata s pravom glasa, osim ako je zakonom ili Statutom propisano drukčije.

(10) O donošenju Statuta, donošenju programa studija, donošenju financijskog plana, davanju suglasnosti rektoru za raspolaganje sredstvima višim od 150. 000, 00 EUR neto,dodjeljivanju počasnih doktorata i u drugim slučajevima određenim Zakonom Senat odlučuje natpolovičnom većinom svih članova.

(11) U slučaju podijeljenog broja glasova, pri donošenju odluka Senata odlučujući je glas rektora ili predsjedavajućeg Senata.

(12) Kad Senat odlučuje o pitanjima od posebnog interesa za studente, studentski predstavnici imaju pravo suspenzivnog veta. Ta pitanja odnose se na promjenu sustava studija, osiguranje kvalitete studija, donošenje studijskih programa, utvrđivanje izvedbenih planova studija i studentski standard.

(13) Pravo suspenzivnog veta može se iskoristiti samo ako to zatraže svi predstavnici studenata u Senatu.

(14) Nakon uložena suspenzivnog veta odluka se stavlja izvan procedure glasovanja, a Senat o njoj ponovo raspravlja najranije po isteku roka od 8 (osam) dana.

(15) U ponovljenom odlučivanju odluka se donosi dvotrećinskom (2/3) većinom ukupnog broja članova Senata i na nju studentski predstavnici u Senatu nemaju pravo suspenzivnog veta.

(16) Studentski predstavnici sudjeluju ravnopravno s ostalim članovima Senata u radu Senata, osim u postupku stjecanja doktorata znanosti, doktorata umjetnosti, počasnog doktorata, *professora emeritusa* te potvrde izbora na radna mjesta redovitog profesora i redovitog profesora u trajnom izboru.

(17) Rad Senata i način donošenja odluka pobliže se određuje Poslovnikom o radu Senata.

*Razrješenje članova Senata*

Članak 16.

(1) Član Senata može biti razriješen dužnosti prije isteka mandata iz članka 13. stavka 2. ovog statuta ako:

- sam zatraži razrješenje,

- ne ispunjava dužnost člana Senata,

- trajno izgubi sposobnost obavljanja svojih dužnosti,

- prestane radni odnos zaposlenika na Sveučilištu,

- nastanu takvi razlozi koji, po posebnim propisima ili propisima kojima se uređuju radni odnosi, dovedu do prestanka ugovora o radu,

- zlorabi položaj člana Senata,

- svojim nesavjesnim ili nepravilnim radom prouzroči Sveučilištu veću štetu,

- svojim ponašanjem teško povrijedi ugled dužnosti koju obnaša,

- prestankom statusa studenta.

(2) Razrješenje člana Senata mogu pokrenuti: član osobno, rektor, najmanje 1/3 (jedna trećina) članova stručnog vijeća odjela i Skupština Studentskog zbora (za studenta).

(3) Odluku o razrješenju člana Senata donosi Senat natpolovičnom većinom glasova svih članova.

(4) Odluku Skupštine Studentskog zbora o razrješenju studentskog člana, Senat prima na znanje.

*Rektor*

Članak 17.

(1) Rektor je čelnik sveučilišta. Rektor predstavlja i zastupa sveučilište te odgovara za zakonitost rada sveučilišta. Rektor ima ovlasti i obveze ravnatelja ustanove.

(2) Rektor je član Rektorskog zbora Republike Hrvatske.

(3) Znaci rektorske časti su rektorski lanac i rektorsko žezlo.

(4) Rektorski lanac sadrži 11 metalnih medaljona. Središnji medaljon na licu ima kopiju grba Sveučilišta, a na naličju kopiju grba starog Sveučilišta. Ostalih deset medaljona sadrže na licu obrise znamenitih građevina s područja Zadarske županije, a na naličju likove deset povijesnih hrvatskih i zadarskih znanstvenih i javnih djelatnika.

(5) Rektorsko žezlo ima višestruko profilirano držalo i glavu kružna oblika na kojoj je na licu sadašnji grb Sveučilišta, a na naličju grb starog Sveučilišta.

*Ovlasti i obveze rektora*

Članak 18.

(1) Rektora Sveučilišta bira Senat.

(2) Na Sveučilištu rektor zasniva radni odnos u punom radnom vremenu.

(3) Mandat rektora traje četiri (4) godine te se ista osoba može još jednom ponovo izabrati.

(4) Rektor Sveučilišta ima sljedeće ovlasti:

1. organizira rad i poslovanje Sveučilišta

2. saziva i predsjeda sjednicama Senata

3. predlaže Senatu donošenje općih akata te donosi opće akte koji nisu u nadležnosti Senata

4. izrađuje prijedlog programskog ugovora Sveučilišta i o istom pregovara s ministarstvom nadležnim za znanost i visoko obrazovanje

5. predlaže sveučilišni financijski plan

6. upravlja izvršenjem sveučilišnog financijskog plana u skladu sa Zakonom, Statutom i odredbama programskog ugovora

7. podnosi Senatu prijedlog godišnjeg izvješća o izvršenju financijskog plana

8. obavlja i druge poslove utvrđene zakonom, Statutom i drugim općim aktima Sveučilišta.

(5) Rektor ima pravo samostalno poduzimati sve pravne radnje u ime i za račun Sveučilišta čija vrijednost ne prelazi 150.000,00 EUR.

(6) Za poduzimanje pravnih radnji čija vrijednost premašuje iznos iz prethodnog stavka rektoru je potrebna suglasnost Senata.

(7) U slučaju očekivane dulje odsutnosti člana Senata koji je predstavnik sveučilišnog odjela rektor imenuje pročelnika, odnosno u njegovoj odsutnosti zamjenika pročelnika te sastavnice za zamjenskog člana Senata, do povratka odsutnog člana, a najdulje na razdoblje od godinu dana.

(8) U slučaju očekivane duže odsutnosti člana Senata koji je predstavnik zaposlenika izvan nastave rektor imenuje glavnog tajnika kao zamjenskog člana Senata do povratka odsutnog člana, a najdulje na razdoblje od godinu dana.

(9) Rektoru u radu pomažu prorektori. Prorektore imenuje i razrješava Senat na prijedlog rektora.

(10) Rektor može imenovati pomoćnike rektora, stalna i povremena povjerenstva za obavljanje pojedinih poslova iz svojih ovlasti, kao i druga tijela. Odlukom o imenovanju pomoćnika rektora rektor određuje djelokrug njegovog rada. Odlukom o osnivanju i imenovanju povjerenstava i drugih tijela rektor određuje članove i djelokrug njihova rada.

(11) Rektor može upozoriti tijela sastavnica da su njihove planirane ili donesene odluke protivne zakonu, Statutu ili drugim općim aktima Sveučilišta.

(12) Rektor može obustaviti od izvršenja odluke tijela sastavnica Sveučilišta ako su protivne zakonu, Statutu ili drugim općim aktima Sveučilišta.

(13) Rektoru mandat prestaje prije isteka vremena na koje je izabran:

- ostvarivanjem prava na mirovinu

- prestankom ugovora o radu

- prelaskom na drugu dužnost

- zasnivanjem radnog odnosa s drugom pravnom osobom ili nastavnom bazom izvan sveučilišta.

*Pravo suspenzije čelnika sastavnice Sveučilišta*

Članak 19.

(1) Rektor može privremeno, do donošenja odluke Senata suspendirati čelnika sastavnice Sveučilišta zbog nepoštivanja zakona, Statuta, drugih propisa ili na njima utemeljenih sveučilišnih odluka koje su za posljedicu imale grubo narušavanje ugleda Sveučilišta ili neostvarivanje funkcija Sveučilišta.

(2) Prije donošenja odluke o suspenziji, rektor će pisanim putem upozoriti čelnika sastavnice Sveučilišta na mogućnost suspenzije.

*Postupak suspenzije*

Članak 20.

(1) U slučaju donošenja odluke o suspenziji čelnika sastavnice Sveučilišta iz razloga predviđenog u članku 16. ovoga Statuta, rektor istovremeno donosi odluku o postavljanju vršitelja dužnosti na položaj čelnika sastavnice. Vršitelj dužnosti obavlja poslove položaja čelnika sastavnice do donošenja odluke Senata odnosno do izbora novog čelnika sastavnice.

(2) Na odluku o suspenziji suspendirani čelnik sastavnice Sveučilišta ima pravo očitovanja u roku od 8 (osam) dana.

(3) Odlukom Senata o potvrdi suspenzije, čelnik sastavnice Sveučilišta je razriješen položaja. U tom slučaju u roku od tri mjeseca provest će se postupak za izbor novog čelnika sastavnice. U tom postupku čelnik sastavnice koji je razriješen položaja ne može biti kandidat za izbor.

*Pokretanje postupka za izbor rektora*

Članak 21.

(1) Postupak za izbor rektora pokreće Senat svojom odlukom, najmanje šest mjeseci prije završetka mandata rektora koji je u mandatu.

(2) Rok za podnošenje prijedloga traje 30 dana od dana donošenja odluke o pokretanju postupka izbora rektora.

(3) Istodobno s donošenjem odluke iz stavka 1., Senat između svojih članova bira tročlano povjerenstvo za prikupljanje kandidatura čije se obveze utvrđuju odlukom o imenovanju.

*Kandidiranje za rektora*

Članak 22.

(1) Za rektora se može kandidirati nastavnik Sveučilišta na radnom mjestu redovitog profesora u trajnom izboru ili redovitog profesora koji ima sklopljen ugovor o radu u punom radnom vremenu, sukladno proceduri iz Statuta.

(2) Kandidate za rektora mogu predložiti i stručna vijeća sveučilišnih odjela uz suglasnost kandidata.

*Izborna sjednica*

Članak 23.

(1) Rektor je dužan sazvati sjednicu Senata u roku od 15 (petnaest) dana od dana zaprimanja izvješća Povjerenstva o prikupljenim prijedlozima i kandidaturama za izbor rektora.

(2) Izvješće *Povjerenstva za prikupljanje kandidatura* o kandidatima za rektora te životopisi i programi rada kandidata dostavljaju se članovima Senata zajedno s pozivom za sjednicu na kojoj će se vršiti izbor rektora, najmanje 15 dana prije održavanja sjednice Senata.

(3) Na sjednicu se mogu pozvati i kandidati za rektora.

(4) Na sjednici Senata na kojoj se bira rektor, predsjednik Povjerenstva za prikupljanje kandidatura izvješćuje Senat o prikupljenim kandidaturama i prijedlozima za izbor rektora.

(5) Ako su pozvani, nazočni kandidati mogu obrazložiti svoj program rada.

(6) Nakon prihvaćanja izvješća Povjerenstva iz stavka 2. ovog članka, Senat između svojih članova bira tročlano povjerenstvo koje provodi postupak izbora rektora, a koje se sastoji od predsjednika i dva člana.

(7) U sastav biračkog tijela za izbor rektora ulaze svi članovi Senata.

(8) Rektor se bira tajnim glasovanjem natpolovičnom većinom ukupnog broja članova Senata.

(9) Izborni se postupak provodi u najviše dva izborna kruga.

(10) Ako nijedan od kandidata u prvom krugu ne dobije natpolovičnu većinu glasova biračkog tijela, u drugom se krugu bira između dvaju kandidata koji su u prvom krugu dobili najveći broj glasova.

(11) Ako nakon prvog kruga zbog jednakog broja glasova ostane više od dva kandidata koji bi ušli u drugi krug, provodi se međuglasovanje među onim kandidatima koji imaju jednak broj glasova.

(12) Ako ni u drugom krugu nijedan kandidat ne uspije dobiti natpolovičnu većinu glasova svih članova biračkog tijela, postupak kandidiranja i izbora se ponavlja.

(13) Izbor rektora treba biti proveden najkasnije do početka akademske godine.

(14) Ako rektor ne bude izabran u postupku izbora, do izbora rektora na Sveučilištu Senat imenuje vršitelja dužnosti rektora najdulje do godinu dana. U tom slučaju Senat će unutar godine dana ponovno provesti postupak za izbor rektora.

(15) Tijek sjednice na kojoj se obavlja izbor rektora i prorektora pobliže se uređuje *Poslovnikom o tijeku sjednice na kojoj se obavlja izbor rektora i prorektora* koji donosi Senat.

*Razrješenje rektora*

Članak 24.

(1) Rektor može biti razriješen prije isteka vremena na koje je izabran:

- ako sam zatraži razrješenje

- ako nastupe razlozi koji prema zakonu, Statutu Sveučilišta ili propisima o radu dovode do prestanka radnog odnosa

- ako zaključi radni odnos izvan Sveučilišta

- ako ne postupa prema zakonu, Statutu Sveučilišta i drugim općim aktima

- ako nesavjesnim ili nepravilnim radom prouzroči Sveučilištu veću štetu ili ako zanemaruje ili nesavjesno obavlja svoje dužnosti.

(2) Postupak razrješenja rektora pokreće se na prijedlog Sveučilišnog vijeća ili natpolovičnom većinom glasova ukupnog broja članova Senata. O razrješenju rektora odlučuje Senat tajnim glasovanjem, a za donošenje odluke potrebna je natpolovična većina glasova svih članova.

(3) Sjednicom Senata na kojoj se odlučuje o razrješenju rektora predsjedava najstariji član Senata.

(4) Na istoj sjednici Senata, nakon donošenja odluke o razrješenju rektora, donosi se odluka o imenovanju vršitelja dužnosti rektora na prijedlog predsjedavajućeg.

(5) Nakon razrješenja rektora, do izbora rektora na Sveučilištu Senat imenuje vršitelja dužnosti rektora najdulje na vrijeme od godine dana uz obavezu da se u tom roku provede postupak izbora novog rektora.

*Privremena spriječenost rektora u obavljanju dužnosti*

Članak 25.

(1) U slučaju privremene spriječenosti rektora u izvršavanju poslova (bolest, studijsko putovanje i sl.), rektor ovlašćuje jednog od prorektora da obavlja dužnost rektora za vrijeme njegove odsutnosti, a najdulje do šest (6) mjeseci od dana davanja ovlaštenja.

(2) Ako rektor ne postupi po odredbama prethodnog stavka, prijedlog za pokretanje postupka utvrđivanja privremene spriječenosti rektora podnosi najmanje jedna trećina članova Senata. Odlukom Senata o privremenoj spriječenosti rektora, Senat ovlašćuje jednoga od prorektora da obavlja poslove rektora za vrijeme njegove odsutnosti, a najdulje do šest (6) mjeseci od dana donošenja odluke Senata.

(3) Ovlašteni prorektor ima sve ovlasti i obavlja sve rektorske poslove utvrđene Zakonom i ovim Statutom.

*Prorektori*

Članak 26.

(1) Rektoru u radu pomažu prorektori. Može ih biti najviše pet (5).

(2) Prorektore imenuje Senat iz redova nastavnika Sveučilišta na radnom mjestu redovitog profesora u trajnom izboru, redovitog profesora ili izvanrednog profesora.

(3) Prorektore na prijedlog rektora imenuje Senat natpolovičnom većinom glasova svih članova.

(4) Ako predloženik za prorektora ne dobije natpolovičnu većinu glasova svih članova Senata, postupak izbora se ponavlja.

(5) U odluci o imenovanju određuje se nadležnost i područje rada prorektora.

(6) Rektor može ovlastiti prorektora da ga zamjenjuje u zastupanju i predstavljanju Sveučilišta u pojedinim poslovima te u pripremi i vođenju sjednica Senata.

*Mandat i* *razrješenje prorektora*

Članak 27.

(1) Mandat prorektora traje četiri (4) godine, odnosno do isteka mandata rektora i može se ponoviti.

(2) Prorektor će se razriješiti dužnosti prije isteka mandata ako:

1. sam zatraži razrješenje,

2. ne ispunjava dužnosti prorektora,

3. prestane mandat rektoru koji ga je Senatu predložio za imenovanje,

3. krši odredbe Ustava, zakona, Statuta ili drugih općih akata Sveučilišta,

4. zloupotrijebi položaj prorektora,

5. ako nesavjesnim ili nepravilnim radom prouzroči Sveučilištu veću štetu,

6. svojim ponašanjem povrijedi ugled dužnosti koju obnaša,

7. izgubi sposobnost obavljanja dužnosti.

(3) Prijedlog za razrješenje prorektora podnosi rektor ili jedna trećina članova Senata, a o razrješenju odlučuje Senat natpolovičnom većinom svih članova.

*Uprava Sveučilišta*

Članak 28.

Rektor i prorektori čine u funkcionalnom smislu Upravu Sveučilišta.

*Glavni tajnik*

Članak 29.

(1) Sveučilište ima glavnog tajnika.

(2) Glavni tajnik je voditelj stručnih službi Rektorata Sveučilišta.

(3) Prava i obveze glavnog tajnika kao i uvjeti koje mora ispunjavati utvrđuju se *Pravilnikom o ustroju i sistematizaciji radnih mjesta na Sveučilištu u Zadru.*

(4) Glavni tajnik prima naloge za rad od rektora i prorektora, a za svoj rad izravno odgovara rektoru.

*Sveučilišno vijeće*

Članak 30.

(1) Sveučilišno vijeće je nadzorno tijelo Sveučilišta i njegovih sastavnica i čine ga predsjednik i četiri člana. Polovinu članova Sveučilišnog vijeća imenuje Senat, a polovinu osnivač.

(2) Predsjednika Sveučilišnog vijeća zajednički izabiru članovi Sveučilišnog vijeća na temelju javnog poziva.

(3) Javni poziv raspisuje rektor, najkasnije u roku od 15 dana od imenovanja posljednjeg člana Sveučilišnog vijeća.

(4) Ako predsjednik Sveučilišnog vijeća ne bude izabran u roku od 30 dana od isteka roka za prijavu na javni poziv, rektor najkasnije u roku od 15 dana još jednom raspisuje javni poziv za izbor predsjednika Sveučilišnog vijeća.

(5) Ako predsjednik Sveučilišnog vijeća ne bude izabran niti u roku od 30 dana od isteka roka za prijavu na drugom javnom pozivu, predsjednika Sveučilišnog vijeća imenuje Hrvatski sabor na prijedlog Nacionalnog vijeća za visoko obrazovanje, znanost i tehnološki razvoj (u daljnjem tekstu: Nacionalno vijeće) iz reda pristupnika na prvi i drugi javni poziv za izbor predsjednika Sveučilišnog vijeća.

(6) Za predsjednika može biti izabrana osoba na znanstveno-nastavnom radnom mjestu redovitog profesora ili redovitog profesora u trajnom izboru, *professor emeritus* ili redoviti član Hrvatske akademije znanosti i umjetnosti. Za člana Sveučilišnog vijeća može biti imenovana osoba koja ima završen najmanje sveučilišni prijediplomski i diplomski studij ili sveučilišni integrirani prijediplomski i diplomski studij.

(7) Predsjednik Sveučilišnog vijeća ne smije biti državni dužnosnik, član Nacionalnog vijeća, službenik Ministarstva ni zaposlenik i vanjski suradnik sveučilišta.

(8) Mandat člana Sveučilišnog vijeća traje šest godina.

(9) Ista osoba može se jednom ponovo izabrati za predsjednika odnosno člana Sveučilišnog vijeća.

(10) Ako članu Sveučilišnog vijeća prestane dužnost prije isteka mandata, novi član imenuje se do isteka mandata u postupku propisanom Zakonom.

*Ovlasti Sveučilišnog vijeća*

Članak 31.

(1) Sveučilišno vijeće brine o zakonitosti rada javnog sveučilišta, racionalnoj uporabi materijalnih i kadrovskih resursa te ima sljedeće ovlasti:

1. nadzire provedbu odluka senata i rektora

2. nadzire izvršenje sveučilišnog financijskog plana te upravljanje financijskim sredstvima u skladu sa zakonom i statutom

3. pokreće postupak razrješenja rektora

4. potvrđuje godišnje izvješće o poslovanju i provedbi programskog ugovora

5. daje suglasnost na opravdanost prijedloga troškova osnivanja pravne osobe čijom se osnovnom djelatnošću ostvaruje misija Sveučilišta te se zadovoljavaju potrebe studenata i Sveučilišta

6. obavlja druge poslove u skladu sa statutom i drugim općim aktima Sveučilišta.

(2) Sveučilišno vijeće odluke donosi na sjednicama koje se održavaju najmanje dva puta godišnje.

(3) Sjednice saziva i njima predsjeda predsjednik Sveučilišnog vijeća.

(4) Sveučilišno vijeće raspravlja i odlučuje kad su na sjednici nazočni najmanje jedan predstavnik osnivača i najmanje jedan predstavnik Sveučilišta i predsjednik.

(5) Sveučilišno vijeće odluke donosi na sjednicama natpolovičnom većinom glasova prisutnih članova.

(6) Način rada Sveučilišnog vijeća pobliže se uređuje Poslovnikom o radu Sveučilišnog vijeća koji donosi Sveučilišno vijeće.

(7) U radu Sveučilišnog vijeća sudjeluju rektor i prorektori bez prava odlučivanja.

(8) Sveučilišno vijeće osnivaču podnosi godišnje izvješće o djelovanju Sveučilišta.

(9) Ako posumnja u nepravilnost u radu Sveučilišta, Sveučilišno vijeće obvezno je upozoriti Senat i rektora, predložiti mjere koje je nužno poduzeti radi otklanjanja nepravilnosti te odrediti rok za otklanjanje nepravilnosti.

(10) Ako tijela Sveučilišta u roku ne otklone nepravilnost u radu, Sveučilišno vijeće može obustaviti od izvršenja odluku Senata i rektora ako je u suprotnosti sa zakonom odnosno Statutom Sveučilišta te sazvati sjednicu Senata radi raspravljanja tog pitanja**.**

*Gospodarski savjet*

Članak 32.

(1) Gospodarski savjet je posebno savjetodavno tijelo, a čine ga predsjednik i četiri člana.

(2) Rad Gospodarskoga savjeta usmjeren je na unaprjeđenje rada Sveučilišta, njegovo pozicioniranje kao hrvatske visokoobrazovne i znanstveno-istraživačke institucije te aktivno sudjelovanje u transferu znanja i tehnologija u gospodarstvo.

(3) Članovi Gospodarskoga savjeta u pravilu su predstavnici istaknutih pravnih osoba iz gospodarstva te državne, javne, područne (regionalne) i lokalne uprave čija je djelatnost od interesa za rad, ostvarivanje misije i cjeloviti razvoj Sveučilišta. Za predsjednika i člana gospodarskog savjeta može biti imenovana osoba koja ima završen najmanje sveučilišni prijediplomski i diplomski studij ili sveučilišni integrirani prijediplomski i diplomski studij.

(4) Članove Gospodarskoga savjeta imenuje Senat na prijedlog rektora.

(5) Mandat članova Gospodarskoga savjeta traje četiri godine s mogućnošću ponovnog imenovanja.

(6) Članovi Gospodarskoga savjeta na prvoj sjednici biraju predsjednika i zamjenika predsjednika natpolovičnom većinom svih članova.

(7) Gospodarski savjet raspravlja i odlučuje na sjednicama koje se održavaju najmanje dva puta godišnje.

(8) Gospodarski savjet raspravlja i odlučuje kada je na sjednici nazočno više od polovice članova.

(9) Način rada Gospodarskoga savjeta uređuje se poslovnikom o radu.

(10) Gospodarski savjet o radu podnosi Senatu godišnje izvješće.

*Nadležnosti Gospodarskog savjeta*

Članak 33.

(1) Gospodarski savjet:

1. sudjeluje u procesu utvrđivanja stvarnih potreba gospodarstva za određenim profilom stručnjaka koji se obrazuju na Sveučilištu na svim razinama studija

2. sudjeluje u procesima unaprjeđenja studijskih programa i nastavnih procesa, organizaciji stručne prakse te drugim aktivnostima vezanim za realizaciju obrazovnog procesa na svim razinama studija

3. promiče stipendiranje studenata

4. sudjeluje u osmišljavanju i uspostavi zajedničkih projekata i aktivnosti u području istraživanja i razvoja te zajedničkim ulaganjima u infrastrukturu Sveučilišta za tu svrhu

5. u području transfera tehnologije sudjeluje u uspostavi ukupne zajedničke infrastrukture u funkciji komercijalizacije i pokretanja budućih ulaganja, nastalih na temelju zajedničkih istraživačkih programa i aktivnosti

6. sudjeluje u osmišljavanju i pokretanju zajedničkog financiranja dogovorenih programa i aktivnosti putem osnivanja i uspostava sustava zaklada, fondova i drugih oblika osiguranja potrebnih financijskih sredstava.

*Područna stručna vijeća Senata*

Članak 34.

(1) Za provedbu svih postupaka vezanih za izbor na znanstveno-nastavna, umjetničko-nastavna, nastavna, suradnička i stručna radna mjesta nastavnika, postupke davanja mišljenja za izbor na navedena radna mjesta te prijedloge mišljenja i odluka o ocjenama sinopsisa disertacija i ocjenama disertacija Senat osniva područna stručna vijeća, i to:

- Stručno vijeće za područje humanističkih znanosti, umjetničko područje i interdisciplinarno područje umjetnosti,

- Stručno vijeće za područje društvenih znanosti,

- Stručno vijeće za biomedicinsko i zdravstveno, biotehničko, prirodno, tehničko i interdisciplinarno područje znanosti.

*Sastav stručnih vijeća*

Članak 35.

(1) Članovi Stručnog vijeća za područje humanističkih znanosti, umjetničko područje i interdisciplinarno područje umjetnosti su nastavnici izabrani na znanstveno-nastavna i umjetničko-nastavna radna mjesta iz područja humanističkih znanosti, umjetničkog područja i interdisciplinarnog područja umjetnosti.

(2) Članovi Stručnog vijeća za područje društvenih znanosti su nastavnici izabrani na znanstveno-nastavna radna mjesta iz područja društvenih znanosti.

(3) Članovi Stručnog vijeća za biomedicinsko i zdravstveno, biotehničko, prirodno, tehničko i interdisciplinarno područje znanosti su nastavnici izabrani na znanstveno-nastavna radna mjesta iz biomedicinskih i zdravstvenih, biotehničkih, prirodnih, tehničkih i interdisciplinarnih područja znanosti.

(5) Područnim stručnim vijećima predsjedavaju i njihov rad organiziraju prorektori ili osobe koje ovlasti rektor.

(6) Stručna vijeća postupaju po pravilnicima o svom radu, sukladno područjima znanosti kojima pripadaju.

(7) Stručna vijeća donose poslovnike o svom radu.

*Vijeće doktorskih studija*

Članak 36.

(1) Senat osniva Vijeće doktorskih studija za potrebe učinkovite provedbe doktorskih studija, praćenja kvalitete doktorskih studija te svih drugih zahtjeva koji se odnose na doktorske studije na Sveučilištu u Zadru.

(2) Vijeće doktorskih studija čine prorektor za znanost, po dva člana iz područnih stručnih vijeća, i jedan predstavnik studenata doktorskih studija. Mandat izabranih članova Vijeća doktorskih studija traje četiri godine, dok mandat izabranog predstavnika studenata traje dvije godine.

(3) Članove Vijeća doktorskih studija predlažu područna stručna vijeća, predstavnika studenata doktorskih studija biraju studenti doktorskih studija, a odluku donosi Senat.

(4) Vijeću doktorskih studija predsjedava prorektor za znanost, a u slučaju spriječenosti zamjenjuje ga jedan od prorektora.

(5) Vijeće doktorskih studija predlaže Pravilnik o doktorskim studijima koji donosi Senat.

(6) Vijeće doktorskih studija donosi Poslovnik o radu.

*Vijeće sveučilišnih specijalističkih studija*

Članak 37.

(1) Senat osniva Vijeće sveučilišnih specijalističkih studija za potrebe učinkovite provedbe sveučilipnih specijalističkih studija, praćenja kvalitete specijalističkih studija te svih drugih zahtjeva koji se odnose na sveučilišne specijalističke studije na Sveučilištu u Zadru.

(2) Vijeće sveučilišnih specijalističkih studija čine prorektor za znanost, po jedan član iz područnih stručnih vijeća i jedan predstavnik studenata sveučilišnih specijalističkih studija. Mandat izabranih članova Vijeća sveučilišnih specijalističkih studija traje četiri godine, dok mandat izabranog predstavnika studenata traje dvije godine.

(3) Članove Vijeća sveučilišnih specijalističkih studija predlažu područna stručna vijeća, predstavnika studenata sveučilišnih specijalističkih studija biraju studenti specijalističkih studija, a odluku donosi Senat.

(4) Vijeću sveučilišnih specijalističkih studija predsjedava prorektor za znanost, a u slučaju spriječenosti zamjenjuje ga jedan od prorektora.

(5) Vijeće sveučilišnih specijalističkih studija predlaže Pravilnik o sveučilišnim specijalističkim studijima koji donosi Senat.

(6) Vijeće p sveučilišnih specijalističkih studija donosi Poslovnik o radu.

**IV. USTROJ SVEUČILIŠTA I NJEGOVE SASTAVNICE**

Članak 38**.**

(1) Sveučilište obavlja djelatnost visokog obrazovanja, znanstvenu odnosno umjetničku djelatnost i stručnu djelatnost u najmanje dva znanstvena područja ili u znanstvenom i umjetničkom području te u najmanje tri polja. Sveučilište može obavljati i druge djelatnosti u skladu sa Zakonom i Statutom.

(2) Sveučilište kao sastavnice bez pravne osobnosti ima: Rektorat, sveučilišne odjele, centre, Sveučilišnu knjižnicu, a može osnivati i druge sastavnice bez pravne osobnosti.

(3) Sveučilište može osnovati pravnu osobu (ustanove ili trgovačka društva) koje služe zadovoljavanju potreba studenata i Sveučilišta.

*Rektorat*

Članak 39.

(1) Rektorat Sveučilišta ustrojbena je jedinica Sveučilišta u kojoj se obavljaju pravni, administrativni, financijsko-računovodstveni, tehnički i drugi opći poslovi od zajedničkog interesa za Sveučilište i njegove sastavnice, u skladu sa Zakonom, Statutom i drugim općim aktima.

(2) Rektorat obavljanjem poslova iz svoje nadležnosti osigurava uvjete za zakonito, pravodobno i ispravno izvršavanje obveza i ovlasti rektora i drugih tijela Sveučilišta, te uvjete za obavljanje funkcija, poslova i zadataka njegovih sastavnica.

(3) Rektorat u svom sastavu ima ustrojbene jedinice (zajedničke stručne službe, urede, centre i dr.) koje funkcionalno integriraju Sveučilište.

(4) Odluku o osnivanju ustrojbenih jedinica Rektorata donosi Senat na prijedlog rektora.

(5) Unutarnja organizacija i ustroj radnih mjesta u Rektoratu utvrđeni su *Pravilnikom o ustroju i sistematizaciji radnih mjesta na Sveučilištu u Zadru.*

(6) U slučajevima povećana opsega poslova u Rektoratu, spriječenosti za rad, godišnjih odmora ili pojave drugih izvanrednih okolnosti koje zahtijevaju preraspodjelu poslova zaposlenika, nova zaduženja odredit će odlukom rektor ili za to ovlašten prorektor u pisanom obliku. U izvanrednim okolnostima preraspodjela se može naložiti i usmeno. Nova zaduženja ostaju na snazi dok se ne opozovu.

*Sveučilišni odjeli*

Članak 40.

(1) Sveučilišni odjel osniva Senat, na temelju prijedloga rektora koji sadrži studiju kojom se utvrđuje znanstvena i stručna opravdanost osnivanja sveučilišnog odjela. Studiju izrađuje posebno povjerenstvo na temelju prijedloga barem jedne znanstveno-nastavne sastavnice Sveučilišta ili najmanje pet nastavnika izabranih na znanstveno-nastavna radna mjesta u znanstvenom polju ili interdisciplinarnom znanstvenom području za koje se pokreće osnivanje odjela. Odlukom o osnivanju utvrđuje se djelokrug rada, način financiranja i radno-pravni status nastavnika i suradnika sveučilišnog odjela.

(2) Sveučilišni odjel izvodi sveučilišne, odnosno stručne studije te razvija znanstveni, nastavni, umjetnički i stručni rad u jednom znanstvenom polju ili interdisciplinarnom znanstvenom ili umjetničkom području.

(3) U sveučilišnom odjelu su u pravilu svi nastavnici i suradnici Sveučilišta iz određenog znanstvenog polja ili interdisciplinarnog znanstvenog područja ili polja ili umjetničkog područja.

(4) Temeljni akt sveučilišnog odjela jest pravilnik odjela, kojim se detaljnije uređuje sastav i djelokrug rada u skladu s odlukom o osnivanju i Statutom.

(5) Sveučilišni odjeli Sveučilišta su sastavnice Sveučilišta bez pravne osobnosti i djeluju kao podružnice Sveučilišta u smislu *Zakona o ustanovama* te imaju svoje podračune.

(6) Sveučilišni odjel sudjeluje u pravnom prometu pod imenom Sveučilišta i svojim imenom.

Članak 41.

Sveučilište u svom sastavu ima 27 (dvadesetsedam) odjela i to:

1. Odjel za anglistiku,

2. Odjel za arheologiju,

3. Odjel za ekonomiju,

4. Odjel za ekologiju, agronomiju i akvakulturu,

5. Odjel za etnologiju i antropologiju,

6. Odjel za filozofiju,

7. Odjel za francuske i frankofonske studije,

8. Odjel za geografiju,

9. Odjel za germanistiku,

10. Odjel za hispanistiku i iberske studije,

11. Odjel za informacijske znanosti,

12. Odjel za izobrazbu učitelja i odgojitelja,

13. Odjel za klasičnu filologiju,

14. Odjel za kroatistiku,

15. Odjel za lingvistiku,

16. Odjel za nastavničke studije u Gospiću,

17. Odjel za pedagogiju,

18. Odjel za povijest,

19. Odjel za povijest umjetnosti,

20. Odjel za psihologiju,

21. Odjel za rusistiku,

22. Odjel za sociologiju,

23. Odjel za talijanistiku,

24. Odjel za turizam i komunikacijske znanosti,

25. Odjel za zdravstvene studije,

26. Pomorski odjel,

27. Teološko-katehetski odjel.

*Upravljanje sveučilišnim odjelom*

Članak 42.

(1) Odjel ima:

- pročelnika i njegova zamjenika

- stručno vijeće odjela.

(2) Zamjenika pročelnika može imati onaj odjel koji ima najmanje 15 zaposlenika na znanstveno-nastavnim, nastavnim i suradničkim radnim mjestima ili najmanje 100 studenata.

(3) Odjel zbog složenosti poslova iz svojega djelokruga može organizirati svoj rad u odsjecima.

(4) Odjel može imati i druga tijela čiji su sastav, način osnivanja, djelokrug rada i ovlasti utvrđeni pravilnikom odjela u skladu s ovim Statutom.

*Pročelnik odjela*

Članak 43.

(1) Za pročelnika odjela (u daljnjem tekstu: pročelnik) može biti izabran nastavnik toga odjela na znanstveno-nastavnom ili umjetničko-nastavnom radnom mjestu.

(2) Za pročelnika stručnog odjela može biti izabran nastavnik na znanstveno-nastavnom radnom mjestu.

(3) Pročelnika odjela bira odjelno stručno vijeće natpolovičnom većinom glasova svih članova, nakon pribavljena mišljenja rektora o programu rada kandidata za pročelnika.

(4) Pročelnik odjela bira se na vrijeme od tri (3) godine.

(5) Ista osoba može biti izabrana za pročelnika odjela najviše dva puta uzastopce.

(6) Pročelnik:

1. predstavlja i zastupa odjel

2. organizira i upravlja radom odjela u skladu sa Zakonom, ovim Statutom i drugim općim aktima Sveučilišta

3. brine o znanstvenom i stručnom usavršavanju nastavnika i suradnika odjela

4. saziva i predsjedava sjednicama stručnog vijeća

5. provodi odluke stručnog vijeća

6. obavlja i druge poslove u skladu sa Zakonom, Statutom i drugim općim aktima Sveučilišta i odjela.

(7) Pročelnik odjela može poduzimati pravne radnje u ime i za račun odjela u vrijednosti do 4. 000,00 EUR uz suglasnost rektora.

(8) Pročelnik odjela za svoj rad odgovora stručnom vijeću odjela i rektoru.

(9) Ako stručno vijeće ne izabere pročelnika, vršitelja dužnosti pročelnika imenovat će rektor na rok od jedne godine u kom roku je stručno vijeće odjela dužno donijeti odluku o pokretanju postupka izbora pročelnika odjela.

(10) Pročelnik odjela može biti član Senata.

*Zamjenik pročelnika odjela*

Članak 44.

(1) Pročelniku odjela u radu pomaže i zamjenjuje ga u njegovoj odsutnosti zamjenik pročelnika ukoliko su ispunjeni uvjeti iz članka 42. stavka 2. ovog Statuta.

(2) Zamjenika pročelnika bira stručno vijeće odjela natpolovičnom većinom glasova svih članova, na prijedlog pročelnika odjela.

(3) Za zamjenika pročelnika može biti izabran nastavnik na znanstveno-nastavnom ili umjetničko-nastavnom radnom mjestu.

(4) Zamjenik pročelnika bira se na vrijeme od tri (3) godine.

(5) Zamjenik pročelnika odgovoran je za svoj rad pročelniku i stručnom vijeću odjela.

*Razrješenje pročelnika odjela i zamjenika pročelnika*

Članak 45.

(1) Pročelnik i zamjenik pročelnika mogu biti razriješeni i prije isteka vremena na koje su izabrani ako:

1. sami zatraže razrješenje,

2. trajno izgube sposobnost obavljanja svojih dužnosti,

3. nastanu takvi razlozi koji, po posebnim propisima ili propisima kojima se uređuju radni odnosi, dovedu do prestanka ugovora o radu,

4. ne postupaju po propisima ili općim aktima Sveučilišta i/ili odjela,

5. neosnovano ne izvršavaju odluke sveučilišnih tijela i/ili sveučilišnog odjela ili postupaju protivno njima,

6. zlorabe položaj pročelnika/zamjenika pročelnika ili prekorače svoje ovlasti,

7. svojim nesavjesnim ili nepravilnim radom prouzroče Sveučilištu veću štetu,

8. svojim ponašanjem teško povrijede ugled dužnosti koju obnašaju.

(2) Odluku o razrješenju pročelnika može donijeti odjelno stručno vijeće ili rektor.

(3) Odluku o razrješenju zamjenika pročelnika može donijeti pročelnik odjela, odjelno stručno vijeće i/ili rektor.

(4) Stručno vijeće odjela natpolovičnom većinom glasova svih članova odlučuje o razrješenju pročelnika, ako je razrješenje zatražila najmanje 1/3 (jedna trećina) članova stručnog vijeća.

(5) Senat Sveučilišta potvrđuje odluke o razrješenju pročelnika te se nakon potvrde odluke na Senatu smatra da je pročelnik razriješen s položaja.

*Stručno vijeće odjela*

Članak 46.

(1) Stručno vijeće odjela čine svi nastavnici na znanstveno-nastavnim radnim mjestima, jedan predstavnik nastavnika na nastavnim radnim mjestima, jedan predstavnik suradnika te predstavnici studenata.

(2) Studentski predstavnici, koje biraju sami studenti, čine 10% ukupnog broja članova vijeća.

(3) Stručno vijeće odjela:

1. bira i razrješuje pročelnika odjela,

2. bira i razrješuje zamjenika pročelnika odjela na prijedlog pročelnika odjela,

3. na prijedlog pročelnika donosi Pravilnik o radu odjela i druge opće akte odjela,

4. predlaže Senatu obrazovne, znanstvene i stručne programe,

5. predlaže nastavne i izvedbene planove iz područja svog djelovanja, kao i njihove izmjene i/ili dopune,

6. donosi odluku o ustrojavanju i izvođenju doktorskog studija u području svog djelovanja,

7. sudjeluje u izradi prijedloga sveučilišnih nastavnih planova i programa te daje suglasnost za njih,

8. pokreće postupke izbora na radna mjesta,

9. imenuje voditelje studentima prijediplomskih studija,

10. obavlja i druge poslove sukladno odredbama ovog Statuta, Pravilnika odjela i Poslovnika o radu Stručnog vijeća Odjela.

(4) Stručno vijeće odjela može u postupku izbora na znanstveno-nastavna radna mjesta kao člana stručnog povjerenstva predložiti i nastavnika s drugog sveučilišta.

*Ustrojbene jedinice sveučilišnog odjela*

Članak 47.

(1) Ustrojbene jedinice sveučilišnog odjela su odsjeci, koji se formiraju po načelima organizacije znanstvenog ili nastavnog ili stručnog rada. Odsjekom upravljaju:

- predstojnik odsjeka

- stručno vijeće odsjeka.

(2) Predstojnike odsjeka bira stručno vijeće odsjeka javnim ili tajnim glasovanjem, a izabran je kandidat koji je dobio natpolovičnu većinu glasova svih članova vijeća odsjeka.

(3) Za predstojnika odsjeka može biti izabran nastavnik na znanstveno-nastavnom radnom mjestu.

(4) Ako stručno vijeće odsjeka ne izabere predstojnika, vršitelja dužnosti predstojnika imenovat će, na prijedlog pročelnika odjela, rektor na rok od jedne godine.

(5) Stručno vijeće odsjeka:

1. bira i razrješuje predstojnika odsjeka,

2. predlaže Odjelu obrazovne, znanstvene i stručne programe,

3. predlaže nastavne planove iz područja svog djelovanja, kao i njihove izmjene i dopune,

4. sudjeluje u izradi prijedloga izvedbenih planova,

5. obavlja i druge poslove sukladno odredbama ovog Statuta, Pravilnika odjela i Poslovnika o radu stručnog vijeća odjela.

**V. OSTALE USTROJBENE JEDINICE**

*Sveučilišni centri*

Članak 48.

(1) Za organiziranje, promicanje i provedbu znanstveno-istraživačkog i/ili stručnog i nastavnog rada Sveučilište ustrojava sveučilišne centre.

(2) Sveučilišni centar osniva Senat, na prijedlog rektora koji svoj prijedlog temelji na studiji kojom se utvrđuje znanstvena i stručna opravdanost centra. Studiju izrađuje povjerenstvo koje imenuje rektor, a prema zahtjevu predlagatelja. Rektor s prorektorima procjenjuje znanstveno-stručnu opravdanost osnivanja centra. Odlukom o osnivanju utvrđuje se djelokrug rada, način financiranja i radno-pravni status nastavnika i suradnika sveučilišnog centra.

(3) Na Sveučilištu djeluju sljedeći sveučilišni centri:

1. Centar za jadransku onomastiku i etnolingvistiku,

2. Centar *Stjepan Matičević*,

3. Centar za geoprostorne tehnologije,

4. Centar za interdisciplinarno istraživanje mora i pomorstva,

5. Centar za istraživanje glagoljaštva,

6. Centar za tjelovježbu i studentski sport,

7. Centar za strane jezike.

(4) U sveučilišnom centru su u pravilu angažirani djelatnici na znanstveno-nastavnim, odnosno nastavnim radnim mjestima Sveučilišta ovisno o aktivnostima koje centar provodi. Sveučilišni centri mogu imati vanjske suradnike i projektne partnere.

(5) Sveučilišni centri sudjeluju u pravnom prometu pod imenom Sveučilišta i svojim imenom, u ime i za račun Sveučilišta.

(6) Sveučilišni centri imaju svoje podračune.

(7) Sveučilišni centri imaju voditelja i vijeće sveučilišnog centra. Voditelja iz reda nastavnika na znanstveno-nastavnim radnim mjestima imenuje i razrješuje Senat na prijedlog rektora.

(8) Temeljni akt sveučilišnog centra jest Pravilnik kojim se detaljnije uređuje sastav vijeća sveučilišnog centra i djelokrug rada u skladu s odlukom o osnivanju i Statutom. Pravilnik donosi vijeće sveučilišnog centra na prijedlog voditelja.

(9) Radna mjesta u centru uređuju se *Pravilnikom o ustroju i sistematizaciji radnih mjesta na Sveučilištu u Zadru.*

*Studentski centar*

Članak 49.

(1) Studentski centar je sastavnica Sveučilišta osnovana radi zadovoljavanja potreba studentskog standarda, što podrazumijeva organiziranje studentskog smještaja, prehrane, privremenog i povremenog zapošljavanja te kulturne, sportske i zabavne aktivnosti studenata (organizacija slobodnog vremena).

(2) Ime “Sveučilište u Zadru”, stavlja se ispred imena Studentski centar.

(3) Unutarnji ustroj Studentskog centra, njegova tijela i njihove ovlasti te ostala pitanja rada uređuju se *Pravilnikom o ustroju i sistematizaciji radnih mjesta na Sveučilištu u Zadru* i *Pravilnikom o radu Studentskog centra*.

(4) Studentski centar ostvaruje prihod iz usluga na tržištu izravno i neizravno iz dijela državnog proračuna namijenjenog potpori studentima, te iz provizije studentskog servisa. Cijene usluga Studentskog centra utvrđuje Senat na prijedlog rektora. Ostvareni prihodi služe za pokriće redovitog poslovanja Studentskog centra, studentski standard i druge potrebe Sveučilišta s ciljem unaprjeđenja redovite djelatnosti.

*Centar za projekte, znanost i transfer tehnologija*

Članak 50.

(1) Centar:

1. prikuplja i obrađuje podatke o znanstvenoj produktivnosti na Sveučilištu,

2. unaprjeđuje i promovira sve znanstvene aktivnosti koje se odvijaju na Sveučilištu,

3. sudjeluje u organizaciji znanstvenih skupova i stvara bazu podataka kompetitivnih znanstvenih i stručnih projekata te projekata transfera znanja i tehnologija,

4. pomaže zaposlenicima Sveučilišta pri planiranju, prijavljivanju i provedbi kompetitivnih znanstvenih i stručnih projekata,

(2) Unutarnji ustroj Centra te ostala pitanja rada uređuju se *Pravilnikom o ustroju i sistematizaciji radnih mjesta na Sveučilištu u Zadru.*

*Brisan*

Članak 51.

Brisan.

*Laboratorij za interaktivne sustave i korisničko iskustvo*

Članak 52.

(1) Laboratorij:

1. provodi interdisciplinarna istraživanja usmjerena na proučavanje ljudi u interakciji s digitalnim sadržajima, proizvodima i sučeljima,

2. osposobljava pojedince za korištenje specijalizirane opreme relevantne u procesu vrednovanja iskustva korisnika digitalnih sadržaja i razvoja novih interaktivnih sustava,

3. osigurava pojedincima (npr. startupovi), javnim ustanovama i tvrtkama dostupnost opreme i znanja potrebnih za razvoj inovativnih i kreativnih rješenja zasnovanih na načelima dizajna po mjeri čovjeka i prilagođenih zahtjevima i očekivanjima krajnjih korisnika.

(2) Unutarnji ustroj Laboratorija te ostala pitanja rada uređuju se *Pravilnikom o ustroju i sistematizaciji radnih mjesta na Sveučilištu u Zadru.*

*Studentsko savjetovalište*

Članak 53.

(1) Studentsko savjetovalište pruža visokostručnu, savjetodavnu i edukativnu pomoć studentima s ciljem unaprjeđenja kvalitete života studenata.

(2) Organizacija rada Studentskog savjetovališta propisana je posebnim pravilnikom.

*Sveučilišni agronomski laboratorij*

Članak 54.

(1) U laboratoriju se obavljaju poslovi fizikalno-kemijske, organoleptičke, pedološke i mikrobiološke analize vina, maslinova ulja, tla, biljnog i drugog materijala iz područja agronomije i ribarstva.

(2) Unutarnji ustroj Sveučilišnoga agronomskog laboratorija te ostala pitanja njegova rada uređuju se *Pravilnikom o ustroju i sistematizaciji radnih mjesta na Sveučilištu u Zadru.*

**VI. OSNIVANJE I DJELOVANJE DRUGIH PRAVNIH OSOBA**

*Trgovačka društva*

Članak 55.

(1) Sveučilište može, radi komercijalizacije znanstvenih rezultata, otkrića ili patenata te umjetničkih ostvarenja, poticanja suradnje s gospodarstvenicima ili jačanja na znanju utemeljena gospodarstva te radi unaprjeđenja studentskog standarda osnivati (ili suosnivati) trgovačka društva.

(2) Dio dobiti trgovačkog društva koji pripada Sveučilištu upotrebljavat će se prije svega za unaprjeđenje djelatnosti Sveučilišta.

(3) Na osnivanje, ustrojstvo i rad pravnih osoba čiji je osnivač Sveučilište primjenjivat će se odredbe Zakona o trgovačkim društvima.

*Alumni klub Sveučilišta*

Članak 56.

(1) Sveučilište može osnovati Alumni klub Sveučilišta***.***

(2) Odredbe o imenu, sjedištu i području djelovanja Alumni kluba, o zastupanju, ciljevima, djelatnostima, financijskim sredstvima, članstvu, tijelima upravljanja i načinu njihova nastupanja u pravnom prometu, obvezama i odgovornostima i drugim važnim pitanjima u svezi s djelovanjem Alumni kluba uređuju se Statutom Alumni kluba.

*Agencija za studentski standard*

Članak 57.

(1) Agencija za studentski standard javna je ustanova koja ima svojstvo pravne osobe i upisana je u sudski registar.

(2) Tijela Agencije su Upravno vijeće i Ravnatelj.

(3) Djelatnost, unutarnje ustrojstvo, uvjeti poslovanja i odnos s osnivačem Agencije utvrđuju se Odlukom o osnivanju i Statutom Agencije.

*Znanstveno-tehnologijski park Sveučilišta u Zadru*

Članak 58.

(1) Znanstveno-tehnologijski park je trgovačko društvo koje se osniva radi komercijalizacije rezultata znanstvenog i stručnog rada, poticanja suradnje znanstvenika i gospodarstvenika i jačanja na znanosti zasnovanog gospodarstva.

(2) Znanstveno-tehnologijski park osniva Senat, na temelju studije kojom se utvrđuje komercijalna opravdanost njegova osnivanja.

(3) Unutarnji ustroj znanstveno-tehnologijskog parka, njegova tijela i njihove ovlasti te ostala pitanja rada uređuju se aktom o osnivanju i općim aktima znanstveno-tehnologijskog parka.

Znanstvena knjižnica

Članak 58. a

(1) Znanstvena knjižnica (dalje u tekstu: Knjižnica) je javna ustanova u sastavu Sveučilišta u Zadru osnovana s ciljem ostvarenja misije Sveučilišta te zadovoljavanja potrebe studenata, znanstvenika i drugih zainteresiranih građana, u prvome redu pružanjem potpore obrazovanju i istraživanju osoblja i studenata Sveučilišta (prikupljanjem, organiziranjem, čuvanjem i osiguravanjem pristupa zapisanom znanju u svim oblicima), provođenjem aktivnosti na integriranju sveučilišnog knjižničnog sustava sukladno odlukama Sveučilišta i njegovih sastavnica te promicanjem identiteta Sveučilišta, grada, regije i nacije (upoznavanjem javnosti s baštinom koju čuva u svojim fondovima).

(2) Osnivač Knjižnice je Sveučilište u Zadru. Knjižnica ispred naziva koristi naziv Sveučilišta.

(3) Knjižnica ima Ravnatelja, Upravno vijeće i Stručno vijeće.

(4) Ravnatelja imenuje i razrješuje upravno vijeće, a imenovanje i razrješenje potvrđuje Senat uz prethodno mišljenje rektora. Mandat ravnatelja Knjižnice traje četiri godine.

(5) Ravnatelj Knjižnice je ovlašten u ime i za račun Knjižnice zaključivati ugovore i druge pravne poslove u zemlji i inozemstvu čija pojedinačna vrijednost ne prelazi iznos od 50.000,00 eura. Ravnatelj je ovlašten i za zaključivanje ugovora i drugih pravnih poslova čija vrijednost prelazi iznos od 50.000,00 eura uz prethodnu suglasnost Upravnog vijeća i Senata.

(6) Ravnatelj je za svoj rad odgovoran upravnom vijeću, rektoru i Senatu. Ravnatelj najmanje jednom godišnje podnosi Upravnom vijeću i Senatu izvješće o svom radu i poslovanju Sveučilišne knjižnice.

(7) Upravno vijeće ima 7 (sedam) članova, od kojih četiri člana – predsjednik i tri člana iz reda nastavnika Sveučilišta koji se imenuju na prijedlog rektora, 1 (jedan) iz reda zaposlenika Knjižnice koji se imenuje na prijedlog radničkog vijeća temeljem Zakona o radu, 1 (jedan) iz reda zaposlenika Knjižnice koji se imenuje na prijedlog Stručnog vijeća Knjižnice i 1 (jedan) se imenuje i razrješuje na prijedlog Grada Zadra. Članove Upravnog vijeća imenuje Senat. U radu Upravnog vijeća sudjeluje ravnatelj bez prava odlučivanja. Mandat članova Upravnog vijeća traje četiri godine.

(8) Statutom Knjižnice uređuje se status, djelatnost, ustroj, tijela, njihove ovlasti i način odlučivanja, planiranje rada i razvitka, imovina, sredstva za rad i financijsko poslovanje, suradnja sa sindikatom i radničkim vijećem, javnost rada i ostala pitanja od važnosti za obavljanje djelatnosti i poslovanja Knjižnice. Statut Knjižnice donosi Upravno vijeće uz suglasnost Senata.

VII. STUDIJI I STUDENTI

*Vrste studija*

Članak 59.

(1) Na Sveučilištu se ustrojavaju i izvode sveučilišni i stručni studiji.

(2) Sveučilišni studij osposobljava studente za obavljanje poslova u znanosti, umjetnosti i visokom obrazovanju, u poslovnom svijetu, javnom sektoru i društvu općenito te za razvoj i primjenu znanstvenih, umjetničkih i stručnih dostignuća.

(3) Stručni studij osposobljava studente za obavljanje stručnih poslova u poslovnom svijetu, javnom sektoru i društvu općenito.

(4) Sveučilišni studiji obuhvaćaju sveučilišni prijediplomski studij, sveučilišni diplomski studij, sveučilišni integrirani prijediplomski i diplomski studij, sveučilišni specijalistički studij i doktorski studij.

(5) Stručni studiji obuhvaćaju stručni kratki studij, stručni prijediplomski studij i stručni diplomski studij.

(6) Sveučilište može ustrojiti programe stručnog usavršavanja za potrebe cjeloživotnog učenja kojima se stječu kompetencije usklađene sa standardom zanimanja ili skupom kompetencija i standardom kvalifikacije ili skupom ishoda učenja iz Registra Hrvatskog kvalifikacijskog okvira te razlikovne obveze studenata za potrebe promjene studija odnosno upisa na studij, dovršetka ranije započetog studija i priznavanja kompetencija stečenih izvan studija, a koje su uvjet za upis na studij. Program stručnog usavršavanja za potrebe cjeloživotnog učenja ne smatra se studijem.

Članak 60.

(1) *Pravilnikom o studijima i studiranju* koji donosi Senat uređuje se opći pravni okvir ustroja i izvedbe sveučilišnih/ stručnih prijediplomskih studija, sveučilišnih/stručnih diplomskih studija, sveučilišnih integriranih prijediplomskih i diplomskih studija, sveučilišnih specijalističkih studija i doktorskih studija, posebice:

1. vrste i razine studija,

2. studijski programi,

3. kriteriji i uvjeti priznavanja i prijenosa ECTS bodova između različitih studija,

4. studij u redovitom i izvanrednom statusu,

5. upis na studij,

6. akademska godina,

7. provjera stečenih ishoda učenja, ispiti i ocjene,

8. isprava o završenom studiju,

9. akademski i stručni nazivi i akademski stupanj,

10. evidencije i informacijski sustavi u visokom obrazovanju,

11. status studenata,

12. prava i obveze studenata,

13. prilagođeni uvjeti pohađanja studija kategoriziranih sportaša, vrhunskih umjetnika i studenata s invaliditetom,

14. posebna prava iz studentskog standarda za redovite studente s invaliditetom,

15. kriteriji odabira posebno uspješnih studenata za subvencioniranje troškova školarine u cijelosti iz državnog proračuna za pohađanje još jednog studija,

16. troškovi studiranja studenata koji studiraju u izvanrednom statusu,

17. mirovanje prava i obveza studenata,

18. pokretanje i provođenje postupka oduzimanja akademskog ili stručnog naziva ili akademskog stupnja,

19. promocije,

20. priznavanje inozemnih diploma i kvalifikacija,

21. priznavanje prethodno stečenih ishoda učenja,

22. upis na studij osoba koje su srednjoškolsko obrazovanje završile prije 2010. godine,

23. praćenje kvalitete studija i druga pitanja.

(2) *Pravilnikom o doktorskim studijima* uređuje se opći pravni okvir ustroja i izvedbe doktorskih studija.

(3) *Pravilnikom o sveučilišnim specijalističkim studijima* uređuje se opći pravni okvir ustroja i izvedbe sveučilišnih specijalističkih studija.

(4) *Pravilnikom o cjeloživotnom obrazovanju* uređuje opći pravni okvir ustroja i izvedbe programa cjeloživotnog obrazovanja.

(5) *Pravilnikom o stegovnoj odgovornosti studenata* koji donosi Senat na prijedlog rektora uređuju se pitanja stegovne odgovornost studenata, vrste stegovnih prekršaja, stegovne mjere, sastav, način imenovanja i ovlasti povjerenstava koja sudjeluju u stegovnom postupku kao i druga pitanja vezana za stegovnu odgovornost studenata.

*Status studenata*

Članak 61.

(1) Student je osoba koja je upisana na sveučilišni ili stručni studij.

(2) Student u redovitom statusu studira u sklopu pune nastavne satnice.

(3) Student u izvanrednom statusu studira u sklopu pune ili prilagođene nastavne satnice.

(4) Status studenta stječe se upisom na Sveučilište i dokazuje se studentskom ispravom.

(5) Status studenta prestaje:

1. završetkom studija,

2. ispisom sa studija,

3. isključenjem sa studija u postupku i uz uvjete utvrđene *Pravilnikom o stegovnoj odgovornosti studenata*,

4.ako student ne završi studij u roku koji je utvrđen člankom 77. stavkom 6. Zakona.

**VIII*.* RADNA MJESTA NASTAVNIKA I SURADNIKA**

*Radna mjesta nastavnika i suradnika*

Članak 62.

(1) Nastavnici na Sveučilištu koji se zapošljavaju na znanstveno-nastavna i umjetničko-nastavna radna mjesta su: docent, izvanredni profesor, redoviti profesor i redoviti profesor u trajnom izboru.

(2) Nastavnici na Sveučilištu zapošljavaju se na nastavna radna mjesta predavača, višeg predavača i predavača savjetnika samo ako se na Sveučilištu izvode kolegiji koji ne zahtijevaju primjenu znanstvene metodologije, odnosno kada se na Sveučilištu izvodi stručni studij.

(3) Nastavnici na Sveučilištu na sveučilišnom studiju zapošljavaju se i na nastavna radna mjesta za poučavanje hrvatskog jezika i stranih jezika: predavač, viši predavač i predavač savjetnik te lektor, viši lektor i lektor savjetnik.

(4) Nastavna radna mjesta u umjetničkom području su: korepetitor, viši korepetitor i korepetitor savjetnik te umjetnički suradnik, viši umjetnički suradnik i umjetnički savjetnik.

(5) Suradnici na Sveučilištu zapošljavaju se na suradnička radna mjesta: asistent i viši asistent.

(6) Stručna radna mjesta su: stručni suradnik, viši stručni suradnik i stručni savjetnik. Na stručna radna mjesta zapošljavaju se osobe radi provođenja znanstvenih i stručnih projekata te održavanja nastave koja ne zahtijeva primjenu znanstvene metodologije.

(7) Prava i obveze nastavnika i suradnika, ustroj radnih mjesta nastavnika i suradnika, kriteriji za izbor na radno mjesto, izbor nastavnika i suradnika na slobodno radno mjesto, trajanje izbora na radno mjesto nastavnika, reizbor na radno mjesto nastavnika, izbor (unaprjeđenje) na više radno mjesto nastavnika, ocjena rada suradnika (asistenti i viši asistenti), prava nastavnika imenovanih na rukovodeće dužnosti,mirovanje rokova i produljenje ugovora o radu, prestanak ugovora o radu, angažiranje naslovnih nastavnika i naslovnih suradnika*,* zapošljavanje lektora stranih jezika i lektora hrvatskog jezika, uređuju se općim aktima (pravilnicima) koje donosi Senat.

*Rad zaposlenika izvan Sveučilišta*

Članak 63.

(1) Znanstveno, nastavno ili stručno djelovanje zaposlenika izvan Sveučilišta te novčani i drugi interesi koji iz tog djelovanja proizlaze ne smiju biti u sukobu s interesima Sveučilišta.

(2) Interesi pojedinca moraju biti podređeni interesima Sveučilišta.

(3) Zaposlenik je obvezan prije sklapanja ugovora o dodatnom radu s drugim poslodavcem i prije početka rada kod drugog poslodavca obavijestiti o dodatnom radu rektora i zatražiti njegovu pisanu suglasnost.

(4) Ako rektor ocijeni da je riječ o konkurentskom odnosu ili utvrdi neke druge razloge zbog kojih smatra da zaposlenik ne bi trebao raditi kod drugog poslodavca, može odbiti izdati pisanu suglasnost zaposleniku.

(5) Ako zaposlenik postupi suprotno prethodnom stavku ovoga članka, takvo se postupanje smatra teškom povredom radne obveze za koju rektor pokreće postupak prema Pravilniku o stegovnoj odgovornosti zaposlenika.

*Počasni naslov nastavnika*

Članak 64.

(1) Sveučilište može svom istaknutom umirovljenom nastavniku dodijeliti počasni naslov *professor emeritus.*

(2) Kandidat za dodjelu počasnog naslova *professor emeritus* treba imati posebne zasluge za razvoj i napredak Sveučilišta te međunarodno priznatu znanstvenu, umjetničku i nastavnu izvrsnost.

(3) Senat uz prethodnu suglasnost rektora, pokreće postupak dodjele počasnog naslova *professor emeritus* dostavom obrazloženog prijedloga Senatu.

(4) Obrazloženi prijedlog rektoru dostavlja stručno vijeće sveučilišnog odjela ili sveučilišnog centra. Taj prijedlog treba sadržavati suglasnost kandidata o kandidaturi te njegov životopis i opis posebnih zasluga na temelju kojih ga se predlaže za dodjelu počasnog naslova.

(5) Nakon primitka podneska iz prethodnog stavka ovog članka, Senat imenuje povjerenstvo neparnog broja članova (najmanje tri) iz redova nastavnika na znanstveno-nastavnom mjestu redoviti profesor u trajnom izboru, *professora emeritusa* i redovitih članova Hrvatske akademije znanosti i umjetnosti. Najmanje jedan član povjerenstva ne smije biti zaposlenik Sveučilišta u Zadru.

(6) Senat Sveučilišta odlučuje o dodjeli počasnog naslova na temelju pozitivnog izvješća stručnog povjerenstva.

(7) *Professor emeritus* može sudjelovati u izvođenju nastave na doktorskim studijima, biti članom povjerenstva u postupcima izbora na znanstveno-nastavna radna mjesta, postupcima za stjecanje doktorata znanosti i sudjelovati u obavljanju znanstvene, odnosno umjetničke djelatnosti.

*Počasni doktorat*

Članak 65.

(1) Uglednim osobama koje su svojim radom pridonijele napretku Sveučilišta, hrvatskoj i znanosti i kulturi te svjetskoj znanosti Sveučilište može dodijeliti počasni doktorat.

(2) Postupak dodjele počasnog doktorata uređuje se općim aktom koji donosi Senat.

*Slobodna studijska godina*

Članak 66.

(1) Senat može odlukom odobriti osobi izabranoj na znanstveno-nastavno odnosno umjetničko-nastavno radno mjesto plaćenu slobodnu studijsku godinu (*sabbatical*) radi obavljanja znanstveno-stručnog ili umjetničkog rada.

(2) Uvjet za traženje slobodne studijske godine je da je nastavnik na Sveučilištu na znanstveno-nastavnom radnom mjestu proveo najmanje šest (6) godina.

(3) Za vrijeme slobodne studijske godine nastavnik ima pravo na plaću koju bi ostvario radeći na svom radnom mjestu.

(4) Slobodnu studijsku godinu odobrava Senat za nastavnike koji sudjeluju u izvođenju nastave na studijima koje izvodi i ustrojava Sveučilište.

(5) Slobodna studijska godina odobrava se nastavniku na temelju *Pravilnika o slobodnoj studijskoj godini,* a u skladu s planom korištenja koji donosi Senat.

(6) Slobodna studijska godina odobrit će se pod uvjetom da je odjel osigurao izvođenje nastave na predmetima iz kojih nastavu izvodi odnosni nastavnik tijekom studijske godine.

*Nagrade i priznanja*

Članak 67.

Za uspješan rad i doprinos ugledu Sveučilišta, zaposlenicima, studentima i ostalim zaslužnim pojedincima Sveučilište dodjeljuje nagrade i priznanja u obliku i na način utvrđen posebnim Pravilnikom koji donosi Senat.

*Plaćeni i neplaćeni dopust*

Članak 68.

(1) Ako je to u interesu unaprjeđenja nastave na Sveučilištu, nastavnici i suradnici mogu dobiti plaćeni ili neplaćeni dopust radi boravka i stručnog usavršavanja na drugoj znanstvenoj ili nastavnoj ustanovi u zemlji ili inozemstvu.

(2) Dopust može biti odobren u trajanju prema propisima kojima se uređuje radni odnos, a najdulje do godinu dana.

(3) Dopust odobrava rektor Sveučilišta na prijedlog stručnog vijeća odjela ili sveučilišnog centra.

(4) Postupak odobravanja dopusta određuje se općim aktom Sveučilišta.

*Akademska čestitost*

Članak 69**.**

(1) Senat Sveučilišta donosi Etički kodeks kojim sepromiče akademska čestitost, odnosno zaštita etičkih načela u znanstvenoj, umjetničkoj i nastavnoj djelatnosti, stručnom radu, međusobnim odnosima i javnom istupanju nastavnika, suradnika i drugih zaposlenika.

(2) Etičkim kodeksom se utvrđuju sastav Etičkog povjerenstva, postupci u slučaju povrede etičkih načela te postupak sprječavanja i sankcioniranja neetičkog postupanja.

(3) Odluka Etičkog povjerenstva o kršenju Etičkog kodeksa dostavlja se rektoru koji je dužan postupiti u skladu s *Pravilnikom o stegovnoj odgovornosti zaposlenika*.

*Stegovna odgovornost*

Članak 70.

(1) Zaposlenik Sveučilišta stegovno odgovara za povrede svojih radnih obveza te za narušavanje ugleda Sveučilišta.

(2) Senat donosi Pravilnik o stegovnoj odgovornosti zaposlenika kojim se utvrđuje sastav stegovnog povjerenstva, stegovna djela, stegovni postupak i stegovne sankcije.

(3) Stegovna odgovornost utvrđena u stegovnom postupku kao posljedicu može imati otkaz ugovora o radu.

(4) Zaposlenik može stegovno odgovarati samo za djelo koje je u vrijeme počinjenja prema Pravilniku o stegovnoj odgovornosti zaposlenika bilo propisano kao stegovno djelo i za koje je bila propisana stegovna sankcija.

**IX. FINANCIRANJE**

*Izvori sredstava za financiranje*

Članak 71.

(1) Djelatnost Sveučilišta financira se sredstvima osnivača, namjenskim prihodima i vlastitim prihodima u skladu sa Zakonom.

(2) Sredstva osnivača, odnosno sredstva iz državnog proračuna Republike Hrvatske se doznačuju sveučilištu na temelju programskog ugovora za financiranje osnovne proračunske komponente, razvojne proračunske komponente te izvedbene proračunske komponente.

(3) Namjenske prihode sveučilišta čine prihodi koji proizlaze iz obavljanja osnovne djelatnosti te s njome povezanih djelatnosti, i to:

1. školarine studenata i druge naknade polaznika obrazovnih programa

2. sredstva Hrvatske zaklade za znanost, sveučilišnih i ostalih zaklada

3. sredstva europskih strukturnih i investicijskih fondova te drugih fondova i programa Europske unije

4. prihodi ostvareni od znanstvenih, umjetničkih i stručnih projekata

5. prihodi od fondova, donacija i drugih odgovarajućih izvora financiranja obrazovne, znanstvene i umjetničke djelatnosti.

(4) Vlastite prihode Sveučilišta čine prihodi ostvareni obavljanjem poslova na tržištu i u tržišnim uvjetima koji ne štete ostvarivanju osnovne misije niti narušavaju ugled, neovisnost i dostojanstvo Sveučilišta.

(5) Vlastiti prihodi Sveučilišta raspodjeljuju se prema Pravilniku o ostvarivanju i korištenju vlastitih i namjenskih prihoda Sveučilišta u Zadru.

*Financijski plan*

Članak 72.

(1) Financijski plan sadrži plan za proračunsku godinu i projekcije za sljedeće dvije proračunske godine i donosi se za svaku kalendarsku godinu u skladu sa zakonom kojim se uređuje sustav proračuna i podzakonskim propisima donesenim na temelju njega, Statutom i programskim ugovorom.

(2) Financijski plan se izrađuje u skladu sa zakonom kojim se uređuje sustav proračuna i podzakonskim propisima donesenim na temelju njega, Statutom i programskim ugovorom.

(3) Sveučilište samostalno raspolaže vlastitim prihodima u skladu s financijskim planom te mjerilima i načinu korištenja vlastitih prihoda.

(4) Način raspolaganja vlastitim prihodima Sveučilište uređuje općim aktom koji donosi Senat.

**X. UNAPRJEĐENJE KVALITETE**

*Osiguravanje i unaprjeđivanje kvalitete*

Članak 73.

(1) Sveučilište osigurava i unaprjeđuje kvalitetu kroz sustavnu izgradnju i promicanje kvalitete radi postizanja najviše profesionalne razine u obrazovnim, znanstvenim, stručnim i administrativnim djelatnostima na Sveučilištu.

(2) Unutarnji sustav osiguravanja i unaprjeđivanja kvalitete na Sveučilištu, odnosno ustroj, djelovanje i nadležnost tijela tog sustava propisani su *Pravilnikom o sustavu osiguravanja kvalitete Sveučilišta u Zadru.*

###### **XI. JAVNOST RADA I POSLOVNA TAJNA**

*Javnost rada Sveučilišta*

Članak 74.

(1) Rad Sveučilišta je javan.

(2) Sveučilište je dužno pravodobno i istinito obavještavati javnost o obavljanju svoje djelatnosti.

(3) Sveučilište obavješćuje javnost putem sredstava javnog priopćavanja, mrežnog mjesta Sveučilišta, davanjem pojedinačnih usmenih obavijesti putem glasnogovornika, izdavanjem posebnih publikacija i oglašavanjem na oglasnim pločama Sveučilišta i drugih ustrojbenih jedinica i pravnih osoba u sastavu Sveučilišta.

Članak 75.

(1) Samo rektor ili osoba po njegovom ovlaštenju mogu putem tiska, radija, TV-a i elektronskih medija izvještavati javnost o radu, poslovanju i razvoju Sveučilišta kao cjeline. Pročelnici odjela i voditelji ustrojbenih jedinica mogu, uz dopuštenje rektora, izvještavati o aktivnostima iz djelokruga ustrojbenih jedinica.

(2) Pravo iz prethodnog stavka ovoga članka mogu imati i ravnatelji ustanova i voditelji centara koji djeluju kao članice Sveučilišta te odgovorne osobe pravnih osoba koje je Sveučilište osnovalo.

(3) Rektor Sveučilišta općim aktom pobliže utvrđuje način obavještavanja javnosti o radu i poslovanju Sveučilišta.

*Poslovna i profesionalna tajna*

Članak 76.

(1) Podaci koji se u poslovanju Sveučilišta smatraju poslovnom ili profesionalnom tajnom određeni su zakonom, drugim propisom donesenim temeljem zakona, Statutom, drugim općim aktom Sveučilišta i aktom rektora.

(2) Podatak u smislu prethodnog stavka je dokument, odnosno svaki napisani, umnoženi, nacrtani, slikovni, tiskani, snimljeni, fotografirani, magnetni, optički, elektronički ili bilo koji drugi zapis podataka kao i prilozi, saznanje, mjera, postupak, predmet, usmeno priopćenje ili informacija, koja s obzirom na svoj sadržaj ima važnost povjerljivosti i cjelovitosti za svog vlasnika, a nastali su u okviru djelatnosti Sveučilišta.

(3) Podaci prema vrsti tajnosti mogu biti:

- poslovna tajna

- profesionalna tajna.

Podaci prema stupnju tajnosti mogu biti:

- vrlo tajni

- tajni

- povjerljivi.

(4) Poslovnom tajnom Sveučilišta se prvenstveno smatraju:

-podaci koje je Sveučilište kao poslovnu tajnu saznalao od drugih pravnih ili fizičkih osoba,

-podaci koji se odnose na poslove što ih Sveučilište obavlja za potrebe državnih i javnih tijela, ako su ti podaci zaštićeni odgovarajućim stupnjem tajnosti,

-podaci iz ugovora koje zaključuje Sveučilište, ako ih rektor ili druga ugovorna strana odlukom odredi kao poslovnu tajnu,

-podaci o znanstvenim i stručnim projektima ako ih rektor, na prijedlog voditelja projekta, odlukom odredi kao poslovnu tajnu,

-podaci i isprave koje nadležno državno tijelo odlukom odredi kao poslovnu tajnu,

- podaci koji se odnose na mjere i načine postupanja u izvanrednim okolnostima, koji se odnose na obranu i domovinsku sigurnost i označeni su tajnima,

- podaci i isprave o potraživanjima i obvezama Sveučilišta,

- podaci i isprave o poslovanju Sveučilišta preko računa, stanju i prometu na računu,

- podaci iz ponuda na javne natječaje do objave rezultata natječaja,

- drugi podaci i isprave koje rektor odlukom odredi kao poslovnu tajnu, a čije bi objavljivanje zbog njihove prirode i značenja bilo protivno interesima Sveučilišta i interesima njegovih poslovnih partnera.

(5) Profesionalnu tajnu čine podaci o osobnom ili obiteljskom životu stranaka Sveučilišta, djelatnika, studenata i drugih osoba koji se saznaju pri obavljanju redovite djelatnosti Sveučilišta i čije bi neovlašteno priopćavanje moglo štetiti interesu osobe na koju se podatak odnosi ili članovima njene obitelji.

(6) Profesionalnom tajnom smatraju se i podaci o ustegama plaće, mirovinskih i invalidskih primanja i doplatka na djecu.

(7) Vrstu i stupanj tajnosti podataka koji se smatraju tajnom, a odnose se na dokument koji je nastao na Sveučilištu utvrđuje rektor, vodeći računa o potrebi zaštite interesa Sveučilišta koji bi neovlaštenim odavanjem tajne mogli biti ugroženi, te o mogućoj šteti za Sveučilište i osobe na koje se tajni podaci odnose.

(8) Dokument koji rektor kao nadležno tijelo odredi tajnim označava se u gornjem desnom kutu stavljanjem štambilja s oznakom vrste tajne i stupnjem tajnosti.

(9) Podaci koji se nalaze na mediju neprikladnom za označavanje vrste i stupnja tajnosti podataka, označit će se tako da se spreme u odgovarajući omot na kojem će se označiti vrsta i stupanj tajnosti.

*Dužnosti čuvanja tajne*

Članak 77.

(1) Tajnu su dužni čuvati svi djelatnici Sveučilišta, članovi svih tijela Sveučilišta, kao i druge osobe koje u obavljanju svojih poslova saznaju tajne podatke. Tajne podatke ne smije se priopćavati ili učiniti dostupnim neovlaštenim osobama.

(2) Dužnost čuvanja tajne za osobe iz prethodnog stavka traje i nakon isteka njihovih mandata, prestanka radnog odnosa ili prestanka obavljanja poslova, odnosno dok podaci ne budu deklasificirani ili dok ih vlasnik podataka ne oslobodi čuvanja tajne.

**XII. OPĆI AKTI SVEUČILIŠTA**

Članak 78.

(1) Opće akte, u skladu sa zakonom i Statutom, u okviru svoga djelokruga donose Senat, rektor, Sveučilišno vijeće i stručna vijeća sveučilišnih sastavnica.

(2) Senat donosi Statut i opće akte o:

- studijima i studiranju,

- ustroju i sistematizaciji radnih mjesta na Sveučilištu,

- načinu raspolaganja vlastitim prihodima,

- izborima i reizborima na znanstveno-nastavna, umjetničko-nastavna, nastavna, suradnička i stručna radna mjesta zaposlenika sveučilišta,

- dodjeli počasnih naslova i zvanja,

- dodjeli priznanja, plaketa i povelja,

- stegovnoj odgovornosti,

- etički kodeks,

- druge akte propisane Zakonom i ovim Statutom.

(3) Rektor donosi opće akte o:

- unutarnjoj reviziji

- protupožarnoj zaštiti,

- zaštiti na radu,

- druge akte propisane Zakonom i ovim Statutom.

(4) Sveučilišno vijeće donosi opće akte propisane Zakonom i ovim Statutom.

(5) Stručno vijeće sveučilišne sastavnice donosi opće akte propisane Zakonom i ovim Statutom.

(6) Senat, Sveučilišno vijeće i stručna vijeća sveučilišnih sastavnica donose poslovnike o svom radu.

Članak 79.

(1) Statut i opći akti Sveučilišta ne mogu imati povratno djelovanje.

(2) Statut i opći akti Sveučilišta stupaju na snagu osmog dana od dana objavljivanja, osim ako nije zbog osobito opravdanih razloga drukčije određeno.

###### **XIII. PRIJELAZNE I ZAVRŠNE ODREDBE**

Članak 80.

(1) Rektor i prorektori zatečeni u mandatu ostaju na funkciji do isteka mandata.

(2) Članovi Senata ostaju na funkciji do isteka mandata.

(3) Članovi Sveučilišnog savjeta zatečeni u mandatu nastavljaju s radom, sukladno Zakonu do imenovanja članova Sveučilišnog vijeća.

(4) Čelnici sveučilišnih sastavnica ostaju na funkciji do isteka mandata.

Članak 81.

Opći akti Sveučilišta i njegovih sastavnica doneseni na temelju prethodnog Statuta primjenjivat će se i dalje sve do donošenja odgovarajućih akata prema ovome Statutu, osim onih njihovih odredaba koje su u suprotnosti s ovim Statutom.

Članak 82.

(1) Sveučilište će uskladiti i/ili donijeti opće akte Sveučilišta u skladu s ovim Statutom u roku od godinu dana od dana njegovog stupanja na snagu.

Članak 83.

(1) Ovaj Statut objavit će se na mrežnim stranicama Sveučilišta, a stupa na snagu 8. dana nakon objave.